[pic] | KUMMISSJONI TAL-KOMUNITAJIET EWROPEJ |

Brussel 6.4.2005

KUMM(2005) 122 finali

2005/0037 (COD)

2005/0038 (CNS)

2005/0039 (CNS)

2005/0040 (COD)

KOMUNIKAZZJONI MILL-KUMMISSJONI LILL-KUNSILL U LILL-PARLAMENT EWROPEW

li tistabbilixxi għall-perjodu 2007-2013 programm ta’ qafas dwar id-Drittijiet Fundamentali u l-Ġustizzja

Proposta għal

DEĊIŻJONI TAL-PARLAMENT EWROPEW U TAL-KUNSILL

Li tistabbilixxi għall-perjodu 2007-2013 il-programm speċifiku “Il-ġlieda kontra l-vjolenza (Daphne) u l-prevenzjoni tad-droga u l-informazzjoni dwarha” bħala parti mill- programm Ġenerali "Drittijiet Fundamentali u Ġustizzja"

Proposta għal

DEĊIŻJONI TAL-KUNSILL

Li tistabbilixxi għall-perjodu 2007-2013 il-programm speċifiku "Drittijiet Fundamentali u Ċittadinanza" bħala parti mill- programm Ġenerali "Drittijiet Fundamentali u Ġustizzja "

Proposta għal

DEĊIŻJONI TAL-KUNSILL

Li tistabbilixxi għall-perjodu 2007-2013 il-programm speċifiku "Ġustizzja Kriminali" bħala parti mill- programm Ġenerali "Drittijiet Fundamentali u Ġustizzja"

Proposta għal

DEĊIŻJONI TAL-KUNSILL

Li tistabbilixxi għall-perjodu 2007-2013 il-programm speċifiku “Ġustizzja Ċivili” bħala parti mill- programm ġenerali "Drittijiet Fundamentali u Ġustizzja”

(preżentati mill-Kummissjoni) {SEG(2005) 434}

KOMUNIKAZZJONI MILL-KUMMISSJONI LILL-KUNSILL U LILL-PARLAMENT EWROPEW

li tistabbilixxi għall-perjodu 2007-2013 programm ta’ qafas dwar id-Drittijiet Fundamentali u l-Ġustizzja

Il-Komunikazzjoni li tistabbilixxi programm ta’ qafas dwar “Id-Drittijiet Fundamentali u l-Ġustizzja” hija parti minn grupp koerenti ta’ proposti li għandhom l-għan li jipprovdu appoġġ xieraq għal żona ta’ libertà, sigurtà u ġustizzja taħt il-perspettivi finanzjarji ta’ l-2007. Tabilħaqq, it-tliet għanijiet ewlenin tal-libertà, tas-sigurtà u tal-ġustizzja għandhom jiġu żviluppati fl-istess ħin u bl-istess grad ta’ intensità, u b’hekk jagħtu lok għal metodu bbilanċjat, ibbażat fuq il-prinċipji tad-demokrazija, tar-rispett għad-drittijiet u l-libertajiet fundamentali u tas-supremazija tad-dritt. Kull wieħed minn dawn l-għanijiet huwa soġġett għal programm ta’ Qafas, li jipprovdi għall-koerenza meħtieġa bejn l-interventi f’kull qasam ta’ politika, u li jorbot b’mod ċar l-għanijiet politiċi u r-riżorsi disponibbli biex jappoġġjawhom. Barra minn hekk, din l-istruttura tirrappreżenta simplifikazzjoni ewlenija u razzjonalizzazzjoni ta’ l-appoġġ finanzjarju eżistenti fil-qasam tal-libertà, tal-ġustizzja u tas-sigurtà, u b’hekk tkun possibbli flessibilità akbar fl-allokazzjoni tal-prijoritajiet u żieda fit-trasparenza ġenerali.

1. DAħLA

L-integrazzjoni Ewropea mxiet ’il quddiem primarjament fl-isfera ekonomika, bit-twaqqif ta’ Suq Wieħed u munita waħda. It-twaqqif ta’ żona ekonomika integrata, mingħajr fruntieri, kienet, kif previst mit-Trattat ta’ Amsterdam, ikkomplementata bil-ħolqien ta’ żona ta’ libertà, sigurtà u ġustizzja. Issa din iż-żona trid tiġi żviluppata u tissaħħaħ aktar.

Fil-Komunikazzjoni “Nibnu l-Ġejjieni Komuni Tagħna: L-isfidi tal-politika u tal-mezzi baġitarji ta’ Unjoni Ewropea Mkabbra għall-2007-2013”[1] il-Kummissjoni iddikjarat li “Il-Libertà, is-Sigurtà u l-Ġustizzja huma valuri ewlenija li jikkostitwixxu komponenti essenzjali tal-mudell Ewropew tas-soċjetà. (…) F’dan il-kuntest, l-iżvilupp ta’ din id-dimensjoni ta’ l-Unjoni Ewropea hija fruntiera ġdida għall-integrazzjoni: żona tabilħaqq ta Libertà, Sigurtà u Ġustizzja hija sies indispensabbli fil-bini ta’ l-Unjoni Ewropea, fiċ-ċentru tal-proġett politiku għal Unjoni Mkabbra” [2] .

L-aspetti differenti taż-żona ta’ libertà, sigurtà u ġustizzja jiffurmaw bilanċ bejn il-garanzija tad-drittijiet ewlenin ta’ l-individwu u li jitwasslu r-responsabbilitajiet ewlenin mistennija mill-Unjoni[3].

L-iżvilupp ta’ żona ta’ libertà, sigurtà u ġustizzja hija reazzjoni għal interess fundamentali tal-popli ta’ l-Istati miġbura flimkien ġewwa l-Unjoni. Għal dik ir-raġuni, il-Kunsill Ewropew adotta l-Programm ta’ The Hague f’Novembru 2004, biex ikompli fuq il-programm adottat mill-Kunsill Ewropew ta’ Tampere fl-1999. Filwaqt li bena fuq ir-riżultati tal-programm ta’ Tampere, il-Programm ta’ The Hague jippreżenta aġenda ġdida biex l-Unjoni tkun tista’ tiżviluppa aktar dak li diġà nkiseb u tiffaċċja sfidi ġodda. Jenfasiżża wkoll li l-ħolqien ta’ Ewropa għaċ-ċittadini jeħtieġ mhux biss ir-rispett sħiħ tad-Drittijiet Fundamentali, iżda wkoll li dawk id-drittijiet jiġu promossi b’mod attiv.

Bl-integrazzjoni tal-Karta tad-Drittijiet Fundamentali, it-Trattat Kostituzzjonali jagħraf il-valuri u l-għanijiet ta’ l-Unjoni. Barra minn hekk, l-adeżjoni għall-Konvenzjoni Ewropea għall-Protezzjoni tad-Drittijiet tal-Bniedem u tal-Libertajiet Fundamentali (ECHR) se ssaħħaħ l-impenn Ewropew għall-protezzjoni tad-drittijiet tal-bniedem bl-introduzzjoni ta’ reviżjoni ġudizzjarja esterna ta’ kemm l-Unjoni Ewropea tosserva d-drittijiet fundamentali[4]. Protezzjoni u inkoraġġiment akbar tad-drittijiet fundamentali jimplikaw ukoll li għandha tittieħed azzjoni aktar miftiehma kontra l-fenomeni tar-razziżmu, tal-ksenofobija u ta’ l-anti-semitiżmu billi jingħata appoġġ akbar għad-djalogu bejn ir-reliġjonijiet u bejn il-kulturi differenti, sabiex jitrawmu l-ftehim u l-għarfien reċiproku.

Dawn l-iżviluppi jimplikaw rinforz sinifikanti tal-valuri fundamentali li huma fiċ-ċentru tal-proġett Ewropew. L-Unjoni se tkun legalment obbligata mhux biss li tirrispetta dawn id-drittijiet u valuri, iżda wkoll li tassigura li jingħataw inkoraġġiment b’mod effettiv fl-oqsma kollha tal-politika (kemm interni kif ukoll esterni) li fihom għandha l-kompetenza l-Unjoni Ewropea. Barra minn hekk l-attivitajiet ta’ sorveljanza se jkollhom jiżdiedu b’mod mgħaġġel biex jiġi assigurat li l-Istati Membri jadottaw l-istess metodu fl-oqsma tal-kompetenza tagħhom, b’mod partikolari fil-kuntest ta’ Unjoni dejjem akbar u b’diversità dejjem akbar u l-isfidi li dan ser iġib miegħu. Il-promozzjoni taċ-ċittadinanza Ewropea għandu jiżviluppa sens ta’ appartenenza f’unjoni li għandha l-istess drittijiet u valuri fundamentali, filwaqt li żżomm u tirrispetta d-diversità tal-kulturi u tat-tradizzjonijiet tal-popli ta’ l-Ewropa.

Il-ġlieda kontra l-vjolenza tifforma b’mod ċar parti mill-ħarsien tad-drittijiet kif stabbiliti fil-Karta tad-Drittijiet Fundamentali, b’mod partikolari d-dritt għall-integrità fiżika. Ir-rabtiet bejn il-vjolenza u bosta drittijiet oħrajn fundamentali (il-libertà, is-sigurtà, is-saħħa, ix-xogħol, eċċ.) huma tant b’saħħithom li l-implimentazzjoni ġenerali ta’ dawn id-drittijiet, kif jirrelataw ma’ l-integrità fiżika tal-persuna, għandha tiġi appoġġjata. L-istess japplika għall-ġlieda kontra l-użu u t-traffikar tad-droga, qasam fejn hemm, fuq livell Ewropew strateġija komprensiva, multidixxiplinarja u integrata sa mill-1990, iżda mingħajr ebda appoġġ finanzjarju li jista’ jiġi identifikat b’mod ċar. Din l-istrateġija hija bbażata fuq ħames elementi ewlenin: li titnaqqas id-domanda, titnaqqas il-provvista u ssir ġlieda kontra t-traffikar illeċitu, ikun hemm kooperazzjoni internazzjonali u koordinazzjoni fuq livell nazzjonali u fuq livell Ewropew, flimkien ma’ informazzjoni, riċerka u evalwazzjoni.

Il-ħolqien ta’ Ewropa għaċ-ċittadini jimplika wkoll it-twaqqif ta’ Żona Ewropea tal-Ġustizzja, ibbażata fuq il-prinċipju ta’ l-għarfien reċiproku u l-bini tal-kunfidenza reċiproka: il-fruntieri bejn il-pajjiżi m’għandhomx jibqgħu ikunu ta’ ostaklu biex tinstab soluzzjoni għal kwistjonijiet tal-liġi ċivili u kummerċjali jew għall-bidu tal-proċeduri fil-qorti u l-infurzar tad-deċiżjonijiet. Filwaqt li l-prinċipju tal-moviment ħieles jħalli lill-individwi u lin-negozji jsegwu l-interessi ċivili u kummerċjali tagħhom fi Stati Membri oħrajn, huma meħtieġa wkoll miżuri fil-qasam tal-liġi kriminali biex jiġi assigurat li l-kriminalità u l-kriminali ma jsibu l-ebda kenn. Tabilħaqq, l-individwi u n-negozji m’għandhomx jitwaqqfu jew jiġu skoraġġiti milli jeżerċitaw id-drittijiet tagħhom minħabba n-nuqqas ta’ kompatibilità jew il-komplessità tas-sistemi legali u amministrattivi fl-Istati Membri.

Il-kisba ta’ dawn l-għanijiet komuni ser teħtieġ qafas finanzjarju stabbli. Il-preparazzjoni tal-perspettivi finanzjarji li jmiss għall-2007-2013 toffri opportunità importanti biex jitqiesu l-iżviluppi deskritti hawn fuq u għalhekk li jiġi fformat il-proġett għall-Unjoni Mkabbra.

2. L-INTERVENT PROPOST – IL-PROGRAMM TA’ QAFAS DWAR ID-DRITTIJIET FUNDAMENTALI U L-ġUSTIZZJA

2.1. L-għanijiet u l-istruttura tal-programm

Bħala reazzjoni għall-isfidi deskritti fil-qosor aktar ’il fuq, huwa propost li jitwaqqaf programm ta’ qafas dwar “Id-Drittijiet Fundamentali u l-Ġustizzja”, b’erba’ għanijiet speċifiċi:

1. Li jippromwovi l-iżvilupp ta’ soċjetà Ewropea bbażata fuq iċ-ċittadinanza ta’ l-Unjoni Ewropa u li tirrispetta d-drittijiet fundamentali stipulati fil-Karta tad-Drittijiet Fundamentali; biex tiġġieled kontra l-anti-semitiżmu, ir-razziżmu u l-ksenofobija u ssaħħaħ is-soċjetà ċivili fil-qasam tad-drittijiet fundamentali.

2. Li jikkontribwixxi għat-twaqqif ta’ żona ta’ libertà, sigurtà u ġustizzja billi tkun miġġielda l-vjolenza u tingħata informazzjoni u jkun hemm prevenzjoni ta’ l-użu tad-droga.

3. Li tiġi promossa l-kooperazzjoni ġudizzjarja bl-għan li jkun hemm kontribut biex tinħoloq żona Ewropea vera ta’ ġustizzja fi kwistjonijiet ċivili u kummerċjali.

4. Li tiġi promossa l-kooperazzjoni ġudizzjarja bl-għan li jkun hemm kontribut biex tinħoloq żona Ewropea vera ta’ ġustizzja fi kwistjonijiet kriminali.

Dawn l-għanijiet għandhom bażi legali differenti fit-Trattati. Il-programm ta’ qafas għalhekk ser ikun magħmul minn erba’ strumenti leġislattivi separati. Madankollu, ser tiġi assigurata l-koerenza politika, minħabba li kull programm ser jirrifletti l-għanijiet ta’ politika li, flimkien mat-tlieta l-oħrajn, jagħmlu possibbli l-iżvilupp ta’ ċittadinanza Ewropea u ta’ żona vera ta’ Ġustizzja. Barra minn hekk, il-ġbir flimkien ta’ dawn l-oqsma ta’ politika komplementari taħt l-istess programm ta’ qafas mhux biss itejjeb il-koerenza ġenerali tagħhom iżda jassigura wkoll reazzjoni aħjar għall-ħtiġiet taċ-ċittadini. Huwa jagħti wkoll il-possibbiltà li problemi ġodda mhux previsti jkunu jistgħu jiġu ttrattati b’aktar flessibilità.

Fil-qasam tad-drittijiet fundamentali u taċ-ċittadinanza, l-għan aħħari huwa li tinħoloq kultura vera tad-drittijiet fundamentali fost il-popli kollha ta’ l-Ewropa. Għalhekk, huwa ferm importanti li jkun hemm sforz sinifikanti biex tixxerred l-informazzjoni dwar id-drittijiet fundamentali, kemm permezz ta’ kampanji ta’ informazzjoni ġenerali u kemm b’reazzjoni għal talbiet individwali. Dan ma jistax jinfired mill-ħtieġa li jiżdiedu l-attivitajiet, inkluża l-azzjoni leġislattiva, sabiex tiġi promossa l-applikazzjoni ta’ xi drittijiet, eż., id-dritt għall-integrità fiżika personali u d-drittijiet marbuta maċ-ċittadinanza ta’ l-Unjoni, u biex jingħataw appoġġ u miżuri ta’ inċentiva biex l-Istati Membri jiġu mgħejuna jħarsu l-obbligazzjonijiet tagħhom fl-oqsma tal-kompetenza tagħhom.

Il-ġlieda kontra l-vjolenza fil-forom kollha tagħha (sesswali, psikoloġika u fiżika), li sseħħ fil-pubbliku jew fil-privat ser tinkludi: appoġġ għall-vittmi u għall-gruppi li jinsabu f’riskju (tfal, żgħażagħ u nisa); għajnuna u inkoraġġiment lill-NGOs u lil organizzazzjonijiet oħrajn attivi f’dan il-qasam; tixrid tar-riżultati miksuba taħt iż-żewġ programmi Daphne, inklużi l-adattament, it-trasferiment u l-użu tagħhom minn benefiċjarji oħrajn jew f’żoni ġeografiċi oħrajn; u l-identifikazzjoni ta’ azzjonijiet li jikkontribwixxu għat-trattament pożittiv ta’ nies f’riskju minn vjolenza.

Dwar il-ġlieda kontra l-użu tad-droga, l-isfidi ewlenin ikunu t-tixrid ta’ l-informazzjoni kif ukoll aktar riċerka li twassal għal programmi edukattivi, ta’ prevenzjoni u biex titnaqqas il-ħsara. Se jitqies importanti mhux biss it-tnaqqis tad-domanda għad-droga, iżda wkoll it-tnaqqis fil-provvista tagħha. Dan huwa qasam fejn għandhom bżonn jittieħdu miżuri biex jitwaqqfu t-traffikar tad-droga u l-kriminalità relatata magħha, b’mod partikolari meta huma involuti drogi ġodda sintentiċi jew il-prekursuri kimiċi tagħhom, u biex ikun miġġieled il-ħasil tal-flus.

Il-kooperazzjoni ġudizzjarja tikkonċerna l-isforzi akbar li qed isiru biex tiġi ssorveljata l-applikazzjoni mill-Istati Membri ta’ l- acquis eżistenti fl-oqsma ċivili u kriminali u biex jitqarrbu flimkien il-leġiżlazzjonijiet nazzjonali. Il-programm se jappoġġja azzjonijiet differenti, jiġifieri biex itejjeb l-aċċess għal u l-effiċjenza tal-ġustizzja, jindirizza l-għarfien reċiproku f’sens usa’, inkluż l-għarfien ta’ deċiżjonijiet u dokumenti mhux maħruġa minn awtoritajiet ġudizzjarji, isaħħaħ il-mekkaniżmi li jipprovdu informazzjoni lill-pubbliku u jippromwovi t-taħriġ ta’, u lill-iskambji bejn, dawk li jeżerċitaw il-professjoni dwar l-implikazzjonijiet ta’ l-istrumenti għall-kooperazzjoni f’dan il-qasam. Ser jinkoraġġixxi l-implimentazzjoni ta’ miżuri leġislattivi biex jiġu introdotti u żviluppati għodod komuni għall-kooperazzjoni u l-istandards ekwivalenti għal ċerti proċeduri bħal regoli dwar il-ġbir tal-provi. Barra minn dan, se jiġu promossi wkoll ir-regoli dwar il-protezzjoni ta’ l-individwi involuti fil-proċeduri kriminali, sew l-akkużati u kif ukoll ix-xhieda u l-vittimi.

Il-koerenza ġenerali hija assigurata fl-erba’ għanijiet kollha, permezz ta’ implimentazzjoni komuni u regoli ta’ l-amministrazzjoni, skond l-istess kalendarju strateġiku, u proċessi ta’ valutazzjoni u reviżjoni koordinati (ara l-punt 3.2). Il-programm għalhekk ser jassigura razzjonalizzazzjoni u simplifikazzjoni, flimkien ma’ żieda fit-trasparenza u fl-effikaċja tal-fondi Komunitarji. Li jiġu assigurati l-parteċipazzjoni attiva minn persuni interessati rilevanti u sensibilità akbar għat-talbiet li ġejjin mis-soċjetà ċivili ser ikunu wkoll prijoritajiet orizzontali komuni għall-erba’ oqsma tal-politika.

2.2. Il-valur miżjud Ewropew

Dan il-programm ser iżid il-valur għall-interventi nazzjonali eżistenti f’dan il-qasam billi jaġixxi bħala katalista: il-kooperazzjoni ffinanzjata mill-UE tqajjem għarfien ta’ kwistjonijiet u valuri li huma komuni bejn l-Istati Membri, u b’hekk tiffaċilita l-iżvilupp ta’ metodi komuni, inkluża l-leġiżlazzjoni f’dawn l-oqsma. Dan jinkiseb permezz ta’ l-implimentazzjoni ta’ l-għanijiet ta’ politika maqbula ta’ l-UE u l-inkoraġġiment biex dawn jiġu applikati fil-politika nazzjonali, l-appoġġ għat-traspożizzjoni tal-leġiżlazzjoni ta’ l-Unjoni Ewropea u l-applikazzjoni uniformi tagħha fl-Ewropa kollha, il-promozzjoni tal-mekkaniżmi tal-kooperazzjoni u tal-koordinazzjoni bejn l-Istati Membri, u l-kooperazzjoni ma’ l-organizzazzjonijiet tas-soċjetà ċivili fuq livell Ewropew.

Ser jintużaw sett ta’ kriterji komuni fil-programmi speċifiċi kollha biex ikun ivvalutat il-valur miżjud Ewropew f’relazzjoni mat-tip ta’ effett deskritt aktar ’il fuq. Eżempji ta’ dawn il-kriterji huma:

- Li jingħata appoġġ biss lil dawk l-attivitajiet meħtieġa fuq livell Ewropew biex jiġu sostnuti l-għanijiet ta’ l-Unjoni Ewropea, il-liġijiet ta’ l-Unjoni Ewropea u l-mekkaniżmi ta’ implimentazzjoni ta’ l-Unjoni Ewropea;

- Li jingħata appoġġ għal attivitajiet li jkunu komplementari ma’ dawk iffinanzjati fuq livell nazzjonali;

- Li jissaħħu skambji nazzjonali fuq il-livell ta’ l-Unjoni Ewropea, li jiġġeneraw effetti ta’ sinerġija u ta’ gwadanji li jiġu minn skala akbar;

- Li r-rappreżentanti ta’ l-Istati Membri u partijiet interessati oħrajn rilevanti jiġu involuti b’mod attiv fl-implimentazzjoni tal-programm sabiex dan ikun kemm jista’ jkun aktar komplementari ma’ l-attivitajiet eżistenti.

2.3. Il-komplementarjetà ma’ l-istrumenti u l-miżuri ta’ politika oħrajn

Il-programm ser ifittex sinerġiji max-xogħol ta’ l-Aġenzija tad-Drittijiet Fundamentali mibnija fuq iċ-Ċentru Ewropew ta’ Sorveljanza fuq Razziżmu u Ksenofobija eżistenti, aġenzija bbażata fi Vjenna, stabbilita bir-Regolament tal-Kunsill (KE) Nru 1035/97 tat-2 ta’ Ġunju 1997[5]. Permezz ta’ Komunikazzjoni[6], il-Kummissjoni bdiet konsultazzjoni pubblika fuq skala wiesgħa dwar il-qasam ta’ azzjoni u l-funzjonijiet ta’ l-aġenzija futura. Il-konsultazzjoni kellha l-għan li tinvolvi lis-soċjetà ċivili bħal NGOs involuti fil-ħarsien tad-drittijiet tal-bniedem, istituzzjonijiet nazzjonali li jippromwovu u jħarsu d-drittijiet tal-bniedem, l-Istati Membri, l-istituzzjonijiet ta’ l-UE, l-EUMC u l-Kunsill ta’ l-Ewropa. Ir-riżultati ta’ din il-konsultazzjoni ser jittieħdu f’kunsiderazzjoni meta jiġu definiti l-funzjonijiet eżatti ta’ l-Aġenzija. Madankollu l-għan ewlieni tagħha se jkun il-ġbir u l-analiżi tad- data sabiex tiġi ddefinita l-politika ta’ l-Unjoni fil-qasam tad-Drittijiet Fundamentali.

Dwar il-kooperazzjoni ġudizzjarja fi kwistjonijiet ċivili, l-azzjonijiet skond il-programm ser jiġu koordinati ma’ dawk tan-Netwerk Ġudizzjarju Ewropew fi kwistjonijiet ċivili u kummerċjali, stabbilit bid-Deċiżjoni 2001/470/KE tal-Kunsill tat-28 ta’ Mejju 2001[7], biex tittejjeb, tiġi ssimplifikata u mħaffa l-kooperazzjoni ġudizzjarja effettiva bejn l-Istati Membri fi kwistjonijiet ċivili u kummerċjali. Fi ħdan il-Programm speċifiku ta’ Ġustizzja Kriminali, se tingħata attenzjoni partikolari lill-Eurojust, li twaqqfet bid-Deċiżjoni 2002/187/JHA tal-Kunsill tat-28 ta’ Frar 2002[8]. L-Eurojust hija organizzazzjoni ta’ l-Unjoni Ewropea mwaqqfa biex ittejjeb l-effikaċja ta’ l-awtoritajiet kompetenti ġewwa l-Istati Membri meta jkunu qed jittrattaw l-investigazzjoni u l-prosekuzzjoni ta’ delitti serji li jinvolvu aktar minn pajjiż wieħed u l-kriminalità organizzata, inkluż it-terroriżmu, bit-tqanqil u t-titjib tal-kooperazzjoni bejn dawk l-awtoritajiet. Il-Eurojust tagħmel enfasi fuq l-ilħuq ta’ kooperazzjoni sħiħa bejn l-awtoritajiet kompetenti nazzjonali u għalhekk hija żieda essenzjali mal-programm ta’ qafas tad-Drittijiet Fundamentali u l-Ġustizzja.

Dwar l-għan inkluż fil-programm preżenti biex tkun provduta informazzjoni u jkun hemm prevenzjoni ta’ l-użu tad-drogi, kooperazzjoni mtejba mal-pajjiżi terzi hija meħtieġa, kif ukoll koordinazzjoni mill-qrib maċ-Ċentru Ewropew ta’ Sorveljanza dwar id-Drogi u d-Dipendenza mid-Drogi (EMCDDA). Din l-aġenzija, ibbażata f’Lisbona, ġiet stabbilita bir-Regolament tal-Kunsill (KEE) Nru No 302/93 tat-8 ta’ Frar 1993[9] emendat bir-Regolament tal-Kunsill (KE) Nru 3294/94 tat-22 ta’ Diċembru 1994[10]. Il-missjoni tagħha hija li tiġbor u xxerred informazzjoni oġġettiva, li wieħed jista’ joqgħod fuqha u li hija komparabbli, dwar id-droga u d-dipendenza mid-droga fl-Ewropa. Sabiex tagħmel dan, hija taħdem fi sħubija ma’ pajjiżi li mhumiex fl-UE kif ukoll ma’ organizzazzjonijiet internazzjonali li jaħdmu fuq din il-kwistjoni, l-aktar: il-Programm Internazzjonali għall-Kontroll tad-Droga tan-Nazzjonijiet Uniti (UNDCP), l-Organizzazzjoni Dinjija tas-Saħħa (WHO), il-Grupp ta’ Pompidou tal-Kunsill ta’ l-Ewropa, l-Organizzazzjoni Dinjija tad-Dwana (WCO – ODD), l-Organizzazzjoni Dinjija tal-Pulizija Kriminali (l-Interpol) u l-Uffiċju Ewropew tal-Pulizija (l-Europol).

3. IR-RAZZJONALIZZAZZJONI U S-SIMPLIFIKAZZJONI

3.1. It-tranżizzjoni mill-istrumenti eżistenti

L-evalwazzjoni ta’ l-azzjonijiet li l-Unjoni Ewropea appoġġjat matul is-snin f’dawn l-oqsma tagħraf b’mod sħiħ il-ħtieġa li dawn jitkomplew għax huma jittrattaw problemi speċifiċi u reali, u jikkontribwixxu b’mod pożittiv biex dawn jiġu solvuti, b’mod komplementari ma’ l- azzjonijiet nazzjonali li qed jiġu żviluppati fl-istess oqsma. Madankollu, hija identifikat bosta punti ta’ dgħufija li għandhom bżonn jiġu ffaċċjati sabiex l-azzjonijiet Ewropej jistgħu jiksbu riżultati aħjar. Tabilħaqq, is-sitwazzjoni preżenti, b‘ħafna linji ta’ baġit żgħar jew b’fondi li jiġu provduti ad hoc , għal perjodu limitat u mingħajr koerenza ġenerali, ittellef l-attivitajiet ta’ l-Unjoni milli jsiru effiċjenti biżżejjed sabiex jilħqu l-għanijiet u biex jiġu sfruttati bl-aħjar mod ir-riżorsi umani u finanzjarji eżistenti. L-implimentazzjoni separata ta’ dawn il-programmi tfisser li ma dawn ma jisfruttawx kemm jistgħu s-sinerġiji reali u jistgħu wkoll joħolqu duplikazzjonijiet bla bżonn. Fl-aħħarnett, biex jinkisbu l-aħjar riżultati possibbli hemm ħtieġa vera li l-għanijiet, it-tip ta’ interventi u d-daqs ta’ kull programm jiġu vvalutati mill-ġdid.

Il-programm propost jibni fuq il-lezzjonijiet meħuda minn azzjonijiet eżistenti f’dawn l-oqsma. Fil-fatt, fil-parti l-kbira tiegħu huwa ser ikompli jiżviluppa ż-żewġ azzjonijiet preparatorji eżistenti dwar il-protezzjoni u l-promozzjoni tad-drittijiet fundamentali u dwar l-appoġġ għas-soċjetà ċivili fl-għaxar Stati Membri l-ġodda li mbagħad jiġu estiżi għall-Istati Membri kollha. Fl-aħħar, tingħata attenzjoni speċjali lid-drittijiet fundamentali li ġejjin miċ-ċittadinanza ta’ l-Unjoni sabiex tissaħħaħ il-parteċipazzjoni demokratika.

Biex tkompli tiġi promossa l-kooperazzjoni ġudizzjarja, il-programm ser jiġbor flimkien miżuri li jappoġġjaw il-kooperazzjoni fil-liġi ċivili u kriminali biex tiġi assigurata koordinazzjoni aħjar bejn dawn iż-żewġ oqsma tal-liġi minħabba fid-dħul fis-seħħ tat-Trattat Kostituzzjonali li ser ineħħi l-istruttura tal-kolonni. Qabel, il-kooperazzjoni ġudizzjarja ċivili kienet appoġġjata permezz ta’ programm separat, u l-kooperazzjoni ġudizzjarja fi kwistjonijiet kriminali kienet parti mill-programm AGIS. Il-proposta preżenti għandha l-għan li ttejjeb ir-reazzjoni għall-aspettattivi politiċi li tissaħħaħ il-ġustizzja, kif mitlub mill-Programm ta’ The Hague, u għat-talbiet mill-awtoritajiet ġudizzjarji, dawk li jeżerċitaw il-professjoni legali u s-soċjetà ċivili b’mod ġenerali. It-taħriġ tal-ġudikatura ser jiġi msaħħaħ, u l-programm ikollu wkoll il-flessibilità meħtieġa biex tkun possibbli l-implimentazzjoni ta’ miżuri ġodda, bħas-sistema komputerizzata għall-iskambju ta’ informazzjoni dwar rekords kriminali.

Dwar il-ġlieda biex tingħeleb il-vjolenza, il-programm ser jibni fuq il-programm eżistenti Daphne II, b’aġġustamenti biex titjieb ir-reazzjoni għat-talbiet mis-soċjetà ċivili, inkluża l-possibbiltà li jiġu implimentati forom ġodda ta’ azzjoni. L-azzjoni fuq il-prevenzjoni tad-droga u l-informazzjoni għandha l-għan li ssaħħaħ l-azzjonijiet li jkunu qed isiru taħt programmi differenti, biex b’hekk tiżdied it-trasparenza fost iċ-ċittadini u l-atturi kollha involuti. Ser tappoġġja s-sorveljanza u l-valutazzjoni ta’ l-azzjonijiet dwar l-implimentazzjoni ta’ l-azzjonijiet speċifiċi taħt il-Pjanijiet ta’ Azzjoni ta’ l-UE, u tfittex involviment akbar tas-soċjetà ċivili.

3.2. L-arranġamenti komuni għall-amministrazzjoni

Għan essenzjali tal-programm ta’ qafas tad-Drittijiet Fundamentali u tal-Ġustizzja huwa li jissimplifika u jirrazzjonalizza l-istrumenti f’termini kemm legali kif ukoll amministrattivi, li jintegra b’mod aktar sempliċi l-istruttura tal-baġit, iżid il-koerenza u l-konsistenza bejn il-programmi u li jevita d-duplikazzjoni ta’ l-istrumenti. Il-programm preżenti jirrappreżenta pass importanti kemm fis-simplifikazzjoni kif ukoll fil-flessibilità. Fil-fatt, tnaqqsu n-numru ta’ linji ta’ baġit u ta’ strumenti legali. Din il-konċentrazzjoni ta’ riżorsi ta’ l-Unjoni toffri trasparenza finanzjarja għolja u l-possibbiltà li l-valur miżjud ta’ l-azzjonijiet ta’ l-Unjoni jiġi vvalutat b’mod aħjar. Hija ttejjeb kemm tista’ r-riżultati li jistgħu jinkisbu billi ddaħħal konsistenza akbar bejn l-għanijiet tal-programmi speċifiċi differenti u b’kooperazzjoni u sħubija msaħħa ma’ l-atturi kollha involuti.

Is-simplifikazzjoni u r-razzjonalizzazzjoni proposti ser ikunu ta’ benefiċċju għall-utenti aħħarin għax jiżdiedu l-viżibilità, iċ-ċarezza u l-koerenza ta’ l-istrumenti. Il-benefiċjarji potenzjali ser isibuha iktar faċli biex japplikaw għall-fondi taħt l-oqsma differenti minħabba metodu u dispożizzjonijiet ta’ l-implimentazzjoni aktar standardizzati.

Il-programm ser jiġi amministrat direttament mill-Kummissjoni. Il-mekkaniżmi ta’ twassil alternattivi (permezz ta’ esternalizzazzjoni jew amministrazzjoni konġunta) ġew eżaminati b’mod dettaljat iżda ma ġewx meqjusa li jiġġustifikaw prezzhom f’dan l-istadju minħabba l-ammonti relattivament żgħar involuti. Jekk dan ikun meħtieġ biex jinkisbu l-għanijiet ippreżentati fil-programm ta’ qafas, jista’ jkun ikkunsidrat it-twaqqif ta’ metodi differenti ta’ amministrazzjoni jew/u,strutturi differenti.

Il-livell ta’ riżorsi umani meħtieġa għall-amministrazzjoni tal-programm huwa neċessarjament relattivament għoli. Madankollu, l-armonizzazzjoni tal-proċeduri miksuba bl-integrazzjoni tal-programmi speċifiċi fi struttura unika tagħti lok għal razzjonalizzazzjoni f’dan il-qasam, minħabba fil-gwadanji li jiġu minn skala akbar. Per eżempju, ir-razzjonalizzazzjoni tal-proċeduri ta’ valutazzjoni u ta’ sorveljanza tagħti l-possibbiltà li jkun hemm riżultati aħjar u tiffaċilita t-trasferiment ta’ prattika tajba. Li jkun hemm Kumitat wieħed fl-erba’ programmi speċifiċi jiffaċilita ħafna wkoll l-amministrazzjoni ta’ kuljum tal-programm ta’ qafas.

Aktar razzjonalizzazzjoni hija possibbli wara d-dħul fis-seħħ tat-Trattat Kostituzzjonali. Il-programm ta’ qafas ġie abbozzat skond id-dispożizzjonijiet tat-Trattati preżenti iżda t-tranżizzjoni mingħajr problemi li kienet prevista mill-Kostituzzjoni nbniet fl-istruttura tal-programm, bil-possibbiltà ta’ aktar armonizzazzjoni bejn il-Programmi Speċifiċi tal-Ġustizzja Ċivili u Kriminali.

4. IR-RIżORSI FINANZJARJI

L-ammont totali previst għall-programm ta’ qafas tad-Drittijiet Fundamentali u l-Ġustizzja huwa ta’ EUR 543 miljun għall-perjodu 2007-2013 (prezzijiet ta’ llum). F’dan il-baġit, EUR 93.8 miljun huma previsti għall-Programm tad-Drittijiet Fundamentali u ċ-Ċittadinanza, EUR 106.5 miljun għall-Programm tal-Ġustizzja Ċivili, EUR 196.2 miljun għall-Programm tal-Ġustizzja Kriminali u EUR 135.4 miljun għall-Programm Il-Ġlieda kontra l-Vjolenza (Daphne) u l-Prevenzjoni tad-Droga u Informazzjoni dwarha. Fi ħdan l-ammont ta’ riferenza, EUR 11.1 miljun huma miżjuda għall-infiq ta’ amministrazzjoni.

Barra minn hekk, għall-istess perjodu, huwa previst ammont ta’ EUR 164.9 miljun għall-Aġenzija tad-Drittijiet Fundamentali, ammont ta’ EUR 110.6 miljun għaċ-Ċentru Ewropew ta’ Sorveljanza dwar id-Droga u d-Dipendenza mid-Droga, filwaqt li l-ammont previst għall-Eurojust huwa ta’ EUR 133.4 miljun.

Dawn l-ammonti ġew stmati fuq il-bażi tal-ħtiġijiet identifikati u deskritti aktar ’il fuq. Tqieset l-esperjenza rilevanti li ttieħdet minn azzjonijiet eżistenti u l-programmi relatati mal-kwistjonijiet dwar id-drittijiet fundamentali u l-ġustizzja.

5. KONKLUżJONIJIET

Il-perspettivi finanzjarji l-ġodda jipprovdu mhux biss l-opportunità li jitqabblu aħjar l-għanijiet u r-riżorsi, iżda wkoll biex ikunu ssimplifikati u razzjonalizzati l-istrumenti biex jiġi assigurat l-aħjar użu tal-fondi ta’ l-Unjoni Ewropea.

Il-programm ta’ qafas dwar id-Drittijiet Fundamentali u l-Ġustizzja jiġbor programmi speċifiċi marbutin mill-qrib ma’ xulxin. L-azzjonijiet miftiehma f’dawn il-programmi speċifiċi jagħtu l-possibbiltà li jkun hemm reazzjoni aktar effiċjenti għall-għan aħħari, li huwa t-twaqqif ta’ żona ta’ libertà, sigurtà u ġustizzja.

ANNESS

It-twaqqif ta’ programm ta’ qafas dwar id-Drittijiet Fundamentali u l-Ġustizzja għall-perjodu 2007-2013

Il- komplementarjetà ma’ l-aġenziji u l-istrumenti l-oħra fiż-żona tal-Libertà, tas-Sigurtà u tal-Ġustizzja

Bosta strumenti komplementari huma mbassra taħt il-Perspettivi Finanzjarji, biex jikkontribwixxu għall-kisba ta’ l-għanijiet ta’ politika stabbiliti fiż-żona ta’ Ġustizzja, Libertà u Sigurtà:

- Il-programmi ta’ qafas li ser jissostitwixxu l-għadd kbir ta’ linji ta’ baġit li l-Kummissjoni bħalissa qed tamministra f’dan il-qasam ;

- Il-finanzjament mill-Komunità ta’ aġenziji u korpi tal-Komunità jew ta’ l-Unjoni;

- L-iżvilupp u l-amministrazzjoni ta’ sistemi kbar ta’ informazzjoni li huma relatati.

Dawn l-aġenziji jew korpi relatati mal-qasam ta’ dan il-programm ta’ qafas imsemmi aktar ’il fuq għandhom jaqgħu taħt il-perspettivi finanzjarji l-ġodda:

- Iċ-Ċentru Ewropew ta’ Sorveljanza dwar id-Droga u d-Dipendenza mid-Droga (EMCDDA), stabbilit bir-Regolament tal-Kunsill (KEE) Nru 302/93 tat-8 ta’ Frar 1993 dwar it-twaqqif ta’ Ċentru Ewropew ta’ Sorveljanza dwar id-Droga u d-Dipendenza mid-Droga (ĠU L 36, 12.2.1993, p. 1), kif emendat l-aħħar bir-Regolament (KE) Nru 1651/2003 (ĠU L 245, 29.9.2003, p. 30) u li għalih tressaq abbozz ta’ proposta ta’ emenda (il-Proposta għal Regolament tal-Kunsill, imressqa mill-Kummissjoni fid-19 ta’ Diċembru 2003, dwar iċ-Ċentru Ewropew ta’ Sorveljanza dwar id-Droga u d-Dipendenza mid-Droga - KUMM(2003) 808).

- L-Osservatorju dwar ir-Razziżmu u l-Ksenofobija, li għandu jsir Aġenzija tad-Drittijiet Fundamentali vera u proprja, biex ikun jista’ jaħdem b’mod indipendenti (il-Proposta tal-Kummissjoni ippjanata għal Mejju 2005), u li bħalissa huwa stabbilit bir-Regolament tal-Kunsill (KE) Nru 1035/97 tat-2 ta’ Ġunju 1997 li jistabbilixxi Ċentru Ewropew ta’ Sorveljanza dwar ir-Razziżmu u l-Ksenofobija (ĠU L 151, 10.6.1997, p. 1).

- L-Eurojust, stabbilita bid-Deċiżjoni tal-Kunsill 2002/187/JHA tat-28 ta’ Frar 2002 li tistabbilixxi l-Eurojust bl-għan li ssaħħaħ il-ġlieda kontra l-kriminalità organizzata serja (ĠU L 63, 6.3.2002, p. 1), kif emendata l-aħħar bid-Deċiżjoni 2003/659/JHA (ĠU L 245, 29.9.2003, p. 44).

Fuq il-bażi ta’ l-elementi t’hawn fuq, ir-riżorsi tal-baġit għall-aġenziji komunitarji msemmija hawn fuq mhumiex inklużi fil-programmi ta’ qafas.

Għandhom, madankollu, jiġu inklużi bħala parti mill-ispiża maħsuba apposta għall-politika tal-JLS fl-Intestatura 3 tal-qafas finanzjarju Komunitarju futur.

MEMORANDUM TA’ SPJEGAZZJONI

1. Il-Kuntest

IL-PREPARAZZJONI TAL-PERSPETTIVI FINANZJARJI GħAL l-2007-2013 kienet iggwidata mill-bidu skond metodu mmexxi mill-politika, sabiex tkun assigurata l-konsistenza bejn l-għanijiet politiċi u l-ammonti allokati biex dawn jintlaħqu. F’dan il-kuntest, it-twaqqif ta’ żona ta’ libertà, sigurtà u ġustizzja titqies bħala waħda mill-prijoritajiet ewlenin ta’ l-Unjoni Ewropea għas-snin li ġejjin, li għandha tingħata appoġġ b’mezzi finanzjarji miżjuda sew. Fil-Komunikazzjonijiet tagħha « Nibnu l-ġejjieni komuni tagħna – Sfidi ta’ politika u mezzi Baġitarji ta’ l-Unjoni Mkabbra 2007-2013 »[11] u « Perspettivi Finanzjarji għall-2007 – 2013 »[12], il-Kummissjoni enfasizzat ukoll l-importanza li tintuża r-reviżjoni ta’ l-istrumenti legali għall-perspettivi finanzjarji li jmiss sabiex ikun hemm moviment sinifikanti lejn aktar sempliċità. Filwaqt li strutturat il-proposti tagħha madwar tliet programmi ġenerali u mmexxija mill-politika (“Is-Solidarjetà u l-amministrazzjoni tal-fluss tal-migrazzjoni”, “Drittijiet Fundamentali u Ġustizzja”, “Is-Sigurtà u l-ħarsien tal-libertajiet”), il-Kummissjoni twaqqaf qafas ċar għall-iżvilupp ta’ l-interventi finanzjarji tal-Komuntià b’appoġġ għat-tliet għanijiet ta’ Ġustizzja, Libertà u Sigurtà.

2. Il-Ġustifikazzjoni ta’ l-azzjoni

2.1. L-Analiżi tal-problema

Il-ġlieda kontra l-vjolenza hija, b’mod ċar, parti mill-ħarsien tad-drittijiet fundamentali kif stabbiliti fil-Karta, b’mod partikolari d-dritt għall-integrità fiżika. Ir-rabtiet bejn il-vjolenza u bosta drittijiet fundamentali oħrajn (il-libertà, is-sigurtà, is-saħħa, ix-xogħol, eċċ.) huma tant b’saħħithom li l-implimentazzjoni ta’ dawn id-drittijiet b’mod ġenerali, għaliex jikkonċernaw l-integrità fiżika ta’ l-individwi, għandha tiġi appoġġjata. Il-forom speċifiċi tal-vjolenza – bħall-vjolenza minħabba razziżmu u vjolenza relatata mas-sess jew il-preferenza sesswali – jeħtieġu reazzjonijiet speċifiċi li jibbenefikaw mill-iskambju ta’ informazzjoni fuq livell Ewropew u l-iżvilupp ta’ l-aħjar prattika. Il-ħtieġa għal soluzzjoni aktar globali u rilevanti għall-problemi tal-vjolenza għandha titqies meta titfassal reazzjoni taħt il-perspettivi finanzjarji l-ġodda, u dan jibda mill-azzjoni eżistenti.

It-twaqqif ta’ żona ta’ libertà, sigurtà u ġustizzja għandha tittratta wkoll l-użu u t-traffikar tad-droga, waħda mill-kwistjonijiet ewlenin li jiffaċċjaw is-soċjetajiet Ewropej. Mill-1990, tressqet strateġija komprensiva, multidixxiplinarja u integrata fuq livell Ewropew, iżda mingħajr mezz identifikat b’mod ċar li jipprovdi appoġġ finanzjarju. Din l-istrateġija hija bbażata fuq ħames elementi ewlenin: (i) it-tnaqqis fid-domanda, (ii) it-tnaqqis fil-provvista u l-ġlieda biex jingħeleb it-traffikar illeċitu, (iii) il-kooperazzjoni internazzjonali, (iv) il-koordinazzjoni fuq livell nazzjonali u ta’ l-UE u (v) ir-riċerka u l-valutazzjoni ta’ l-informazzjoni.

2.2. It-triq ’il quddiem

L-isfidi ewlenin li tiffaċċja l-Unjoni dwar il-ħidma kontra d-droga, tul il-perjodu tal-perspettivi finanzjarji li jmiss, jistgħu jiġu definiti kif ġej:

- l-informazzjoni u r-riċerka, inkluża t-tkomplija tax-xogħol taċ-Ċentru Ewropew ta’ Sorveljanza dwar id-Droga u d-Dipendenza mid-Droga (EMCDDA);

- it-tnaqqis fid-domanda għad-droga, ladarba d-domanda trawwem it-tkabbir tal-fenomenu tad-droga: programmi edukattivi, ta’ prevenzjoni u li jnaqqsu l-ħsara;

- it-tnaqqis fil-provvista tad-droga, biex jieqaf it-traffikar u l-kriminalità relatata mad-droga, b’mod partikolari rigward drogi ġodda sintetiċi u l-prekursuri kimiċi tagħhom, kif ukoll il-ġlieda kontra l-ħasil tal-flus;

- kooperazzjoni mtejba ma’ pajjiżi terzi dwar it-tnaqqis fil-provvista tad-droga u fid-domanda għaliha;

- se tkun meħtieġa aktar attività leġislattiva skond il-forom ġodda u li qed jiżviluppaw ta’ drogi, per eżempju biex il-forom ġodda tad-drogi jinġiebu taħt mekkaniżmi tal-kontroll stabbiliti.

2.3. L-għanijiet tal-programm u l-indikaturi relatati magħhom

- Id-definizzjoni ta’ l-għanijiet ġenerali, speċifiċi u ta’ l-operazzjonijiet

Li jikkontribwixxi għat-twaqqif ta’ żona ta’ libertà, sigurtà u ġustizzja billi tkun miġġielda l-vjolenza, tingħata informazzjoni dwar id-droga u ma jitħalliex li jsir użu minnha. | Li jħares liċ-ċittadini kontra l-vjolenza u jikseb livell għoli ta’ ħarsien tas-saħħa, benesseri u koeżjoni soċjali. | Li jipprevjeni u jegħleb il-forom kollha tal-vjolenza li jseħħu fil-pubbliku jew fil-privat, kontra t-tfal, iż-żgħażagħ u n-nisa. Li jagħti appoġġ lill-vittmi u lill-gruppi li jinsabu f‘riskju. Li jgħin u jħeġġeġ lil NGOs u lil organizzazzjonijiet oħrajn li huma attivi f’dan il-qasam. Li jxerred ir-riżultati miksuba taħt iż-żewġ programmi Daphne inklużi l-adattament, it-trasferiment u l-użu tagħhom minn benefiċjarji oħrajn jew f’żoni ġeografiċi oħrajn. Li jidentifika u jtejjeb azzjonijiet li jikkontribwixxu għat-trattament pożittiv ta’ dawk li jinsabu f’riskju minn vjolenza. |

Li jipprevjeni u jnaqqas l-użu tad-droga, id-dipendenza u ħsarat relatati magħha. | Li jinvolvi lis-soċjetà ċivili fl-implimentazzjoni u fl-iżvilupp ta’ l-Istrateġija u l-Pjanijiet ta’ Azzjoni ta’ l-Unjoni Ewropea dwar id-Droga. Li jimmonitorja, jimplimenta u jivvaluta l-implimentazzjoni ta’ azzjonijiet speċifiċi taħt il-Pjanijiet ta’ Azzjoni dwar id-Droga għall-2005 – 2008 u għall-2009 – 2012. |

Li jippromwovi l-azzjonijiet li jmorru lil hinn mill-fruntieri nazzjonali u li jsawru għarfien fl-oqsma identifikati iktar ’il fuq. | Li jistabbilixxi netwerks multidixxiplinari, li jassigura t-tkabbir tal-bażi ta’ għarfien, l-iskambju ta’ l-informazzjoni u l-identifikazzjoni u t-tixrid ta’ prattika tajba, inkluż permezz ta’ taħriġ, żjarat ta’ studju u skambju ta’ l-impjegati. Li jiżviluppa u jimplimenta azzjonijiet li jqajmu l-għarfien immirati għal udjenzi speċifiċi biex tiġi promossa l-adozzjoni tan-nuqqas ta’ tolleranza lejn il-vjolenza u biex ikun hemm inkoraġġiment għal appoġġ għall-vittmi u rapporti ta’ vjolenza. Li jqajjem l-għarfien dwar problemi ta’ saħħa u soċjali kkawżati mill-użu tad-droga u jħeġġeġ djalogu miftuħ sabiex ikun promoss għarfien aħjar tal-fenomenu tad-droga. |

L-għanijiet kollha huma konsisteni ma’ l-għan ġenerali tal-programm ġenerali “Drittijiet Fundamentali u Ġustizzja” biex jingħata appoġġ lill-iżvilupp ta’ żona ta’ libertà, sigurtà u ġustizzja.

- Il-komplementarjetà/koerenza ma’ l-istrumenti l-oħrajn

Meta kien qed jiġi ppreparat il-programm, ingħatat attenzjoni partikolari biex tiġi assigurata l-koerenza mal-programmi l-oħrajn li jiffinanzjaw l-attivitajiet fl-istess oqsma tal-politika u li jkun hemm tiftix għal komplementarjetà u sinerġija ma’ dawn il-programmi l-oħrajn.

Dan il-programm huwa komplementat minn programmi oħrajn speċifiċi taħt il-programm ġenerali “Drittijiet Fundamentali u Ġustizzja” b’mod partikolari l-programm speċifiku “Id-Drittijiet Fundamentali u ċ-Ċittadinanza” li għandu l-għan li jippromwovi d-drittijiet fundamentali u l-valuri ta’ l-Unjoni Ewropea filwaqt li jżomm u jirrispetta d-diversità tal-kultura u t-tradizzjonijiet tal-popli ta’ l-Ewropa.

Se jkun hemm tfittxija wkoll għal komplementarjetà maċ-Ċentru Ewropew ta’ Monitoraġġ tad-Droga u ta’ l-Abbuż mid-Droga li għandu bħala missjoni ewlenija li jiġbor u jxerred informazzjoni oġġettiva, li wieħed jista’ joqgħod fuqha u li tkun komparabbli dwar il-fenomenu tad-droga u d-dipendenza mid-droga fl-Ewropa. Sabiex jagħmel dan, iċ-Ċentru jaħdem fi sħubija ma’ pajjiżi li mhumiex fl-UE kif ukoll ma’ organizzazzjonijiet internazzjonali kkonċernati b’din il-kwistjoni.

Il-programmi ġenerali “Is-Sigurtà u l-Ħarsien tal-Libertajiet” u “Is-Solidarjetà u l-Amministrazzjoni tal-Flussi tal-Migrazzjoni” jingħataw attenzjoni speċjali għaliex jikkomplementaw dan il-programm, u żgur se tinkiseb sinerġija magħhom it-tnejn b’mod partikolari fil-qasam tal-ġlieda kontra l-kriminalità kemm jekk din tkun vjolenza bħal vjolenza minħabba razziżmu u vjolenza relatata mas-sess jew preferenza sesswali u kemm jekk tkun kriminalità relatata mad-drogi.

Programmi oħrajn jistgħu wkoll jikkomplementaw il-programm preżenti bħal “Safer Internet Plus”, “Il-Programm tas-Saħħa”, “Il-Programm tal-Ħarsien kontra l-Feriment”, is-seba’ Programm ta’ qafas ta’ Riċerka u Żvilupp u l-programm “Youth”.

3. L-EVALWAZZJONI

3.1. Il-lezzjonijiet li ttieħdu minn evalwazzjonijiet intermedji / finali

Il- Kummissjoni evalwat il- programm Daphne darbtejn. Ġie ppreżentat rapport intermedju fl-2002[13] u rapport finali fl-2004[14].

Kemm ir-rapport intermedju kif ukoll dak finali dwar il-programm Daphne (2000 – 2003) juru li l-organizzazzjonijiet ibbenefikaw mill-parteċipazzjoni tagħhom fis-sħubija Ewropea, li offriet okkażjoni biex l-għaqdiet jaħdmu flimkien u li rriżultat fi programmi aktar effettivi u użu aħjar tar-riżorsi. Ir-rapport finali indika li seta’ kien hemm xi ftit titjib bħall-ħolqien ta’ helpdesk u li jiġi enfassizat aktar it-tixrid ta’ l-informazzjoni, u l-programm Daphne II ġie adattat skond dak li nstab f’dan ir-rapport. Minħabba li dan it-tibdil fl-istruttura tal-programm huwa x’aktarx reċenti, m’hemm bżonn li jiġi introdott l-ebda tibdil sinifikanti.

Il- Pjan ta’ Azzjoni dwar id-Droga (2000 – 2004) ġie vvalutat mill-Kummissjoni f’żewġ okkażjonijiet: meta kien f’nofs it-terminu tiegħu[15] u fi tmiemu[16]. Il-Pjan ta’ Azzjoni l-ġdid (2005-2008) huwa maħsub b’mod partikolari għal dawk l-oqsma li l-valutazzjoni enfasizzat bħala li għandhom bżonn ta’ promozzjoni akbar.

Skond dawn l-evalwazzjonjiet hemm bżonn li jsir xi titjib sabiex l-għanijiet jinkisbu b’mod aħjar. B’mod partikolari, ġie enfasizzat li s-soċjetà ċivili għandha tkun involuta aktar fil-preparazzjoni u fl-iżvilupp tal-politika ta’ l-UE f’dan il-qasam. Hija meħtieġa wkoll koordinazzjoni aħjar ta’ azzjonijiet nazzjonali inklużi fl-arena internazzjonali. In-netwerking u l-iskambju ta’ l-aħjar prattika għandhom jiġu inkoraġġiti u żviluppati aktar.

3.2. L-evalwazzjoni ex ante

Id-dokument ta ’ ħidma tal-Kummissjoni li jippreżenta l-valutazzjoni ex ante tal-programm ġenerali “Drittijiet Fundamentali u Ġustizzja” juri kemm hi xierqa l-għażla politika magħżula biex jinkisbu l-għanijiet stabbiliti.

4. Il-Bażi Legali u R-RAġUNI FUNDAMENTALI TA’ L-ISTRUMENT TAL-POLITIKA

4.1. Il-Bażi Legali

Dan il-programm speċifiku tal- programm ġenerali “Drittijiet Fundamentali u Ġustizzja” huwa bbażat fuq l-Artikolu 152 tat-Trattat li jistabbilixxi l-Komunità Ewropea (TKE).

L-Artikolu 152 TKE, li għandu x’jaqsam mas-saħħa pubblika, jgħid b’mod ċar li d-definizzjoni u l-implimentazzjoni tal-politika u l-attivitajiet kollha tal-Komunità għandhom jassiguraw livell għoli ta’ saħħa tal-bniedem. Iżid jgħid li l-Komunità għandha tikkomplementa l-azzjoni ta’ l-Istati Membri fit-tnaqqis tal-ħsara għas-saħħa relatata mad-droga, inkluż permezz ta’ l-informazzjoni u l-prevenzjoni.

Li jiġu assigurati livell għoli ta’ saħħa tal-bniedem permezz tal-protezzjoni tan-nies mill-vjolenza u ta’ l-iżvilupp ta’ azzjoni informattiva u preventiva fejn għandha x’taqsam id-droga huma l-għanijiet ewlenin ta’ dan il-programm. Il-bażi legali proposta hija għalhekk xierqa.

4.2. L-Azzjonijiet definiti fil-programm

Jiġu kkunsidrati tipi differenti ta’ azzjonijiet bħal:

- Azzjonijiet speċifiċi li jittieħdu mill-Kummissjoni, bħal studji u riċerka, stħarriġ ta’ l-opinjoni pubblika u u servejs, tfassil ta’ indikaturi u metodoloġiji komuni, ġbir, żvilupp u tixrid ta’ data u statistika seminars, konferenzi u laqgħat ta’ l-esperti, organizzazzjoni ta’ kampanji u avvenimenti pubbliċi, żvilupp u manutenzjoni ta’ siti fuq l-internet (websajts), preparazzjoni u tixrid ta’ materjal ta’ informazzjoni, appoġġ għal u amministrazzjoni ta’ netwerks ta’ esperti nazzjonali, attivitajiet ta’ analiżi, sorveljanza u valutazzjoni;

- Azzjonijiet li jagħtu appoġġ finanzjarju lil proġetti speċifiċi ta’ interess Komunitarju skond il-kundizzjonijiet stabbiliti fil-programmi annwali ta’ ħidma;

- Azzjonijiet li jagħtu appoġġ finanzjarju lill-attivitajiet ta’ organizzazzjonijiet mhux governattivi jew entitajiet oħrajn skond il-kundizzjonijiet stabbiliti fil-programmi annwali ta’ ħidma;

- Għotja operattiva lill-Federazzjoni Ewropea għal Tfal Nieqsa u Dawk Sfruttati Sesswalment, li għandha għan ta’ interess ġenerali Ewropew fil-qasam tad-drittijiet u l-protezzjoni tat-tfal.

4.3. Is-Sussidjarjetà u l-Proporzjonalità

Din il-proposta kienet maħsuba biex tirrispetta l-prinċipji ta’ sussidjarjetà u proporzjonalità stabbiliti fl-Artikolu 5 tat-Trattat tal-KE u tal-Protokoll anness miegħu. Sa fejn għandha x’taqsam is-sussidjarjetà, dan il-programm ma jipprovax jintervjeni fl-oqsma li jaqgħu taħt il-programmi nazzjonali żviluppati minn awtoritajiet nazzjonali f’kull Stat Membru iżda jiffoka fuq oqsma fejn jista’ jingħata valur miżjud Ewropew. Għalhekk, il-maġġoranza l-kbira ta’ l-attivitajiet appoġġjati mill-programm jistgħu jitqiesu bħala komplementari għal azzjonijiet nazzjonali u li jipprovaw jsfruttaw, sa fejn hu possibbli, is-sinerġija minn azzjonijiet implimentati fuq livell internazzjonali u reġjonali.

Sa fejn għandha x’taqsam il-proporzjonalità, il-proposta għal programm ġdid kienet maħsuba biex tkun kemm jista’ jkun sempliċi mhux biss fejn tidħol il-forma li se tieħu l-azzjoni – id-definizzjonijiet ta’ l-azzjonijiet fit-test leġislattiv qed jinżammu kemm jista’ jkun ġeneriċi – iżda wkoll rigward il-kundizzjonijiet amministrattivi u finanzjarji meħtieġa li ser japplikaw għall-implimentazzjoni tagħhom. Il-Kummissjoni fittxet li ssib il-bilanċ xieraq bejn il-flessibilità u l-faċilità ta’ l-użu fuq naħa waħda, u ċ-ċarezza ta’ l-għan u s-salvagwardji xierqa finanzjarji u ta’ proċedura fuq in-naħa l-oħra.

Wara l-linji ta’ gwida indikati fil-protokoll dwar l-applikazzjoni taż-żewġ prinċipji, jidher ċar li l-problemi li dan il-programm fittex li jegħleb għandhom aspetti li jmorru lil hinn mill-fruntieri nazzjonali u għalhekk dik l-azzjoni fuq il-livell tal-Komunità se tagħti benefiċċji li huma addizzjonali għal dawk ta' l-azzjoni li ssir fuq il-livell ta’ l-Istati Membri.

4.4. Is-simplifikazzjoni u r-razzjonalizzazzjoni.

Il-metodu propost ser jikkontribwixxi għall-għan ewlieni li l-istrumenti jiġu ssimplifikati kemm f’termini legali kif ukoll f’termini amministrattivi u li l-istruttura tal-baġit titfassal b’mod aktar sempliċi. Ser iżid ukoll il-koerenza u l-konsistenza bejn l-istrumenti u jevita li dawn ikunu dduplikati. Filwaqt li se jkunu meħtieġa riżorsi umani addizzjonali biex wieħed ilaħħaq mat-tkabbir fil-futur, se tinkiseb allokazzjoni aħjar tar-riżorsi umani billi ma jitkomplewx il-linji żgħar tal-baġit (li jassorbu ammont mhux proporzjonat ta’ riżorsi) u billi l-programmi eżistenti jinġabru mill-ġdid fi programm wieħed koerenti u msawwar b’mod aktar sempliċi. Dan jirriżulta fi proporzjonalità aktar bejn l-ammont tan-nefqa u l-ispiża amministrattiva biex din titmexxa.

Ir-razzjonalizzazzjoni proposta ser tkun ta’ benefiċċju wkoll għall-utent aħħari għax iżżid il-viżibilità, iċ-ċarezza u l-koerenza ta’ l-istrumenti. Il-benefiċjarji potenzjali jsibuha aktar faċli biex japplikaw għall-fondi minħabba l-istrateġija standardizzata u l-armonizzazzjoni tad-dispożizzjonijiet għall-implimentazzjoni.

Il-Kummissjoni tista’ tiddeċiedi li tafda parti mill-implimentazzjoni tal-baġit f’idejn aġenziji rregolati mil-liġi Komunitarja, imsemmija fl-Artikolu 54, (2) (a) tar-Regolament Finanzarju. Dawn l-aġenziji se jiġu nnominati mill-Kummissjoni skond id-dispożizzjonijiet ta’ l-Artikoli 55 u 56 tar-Regolament tal-Kunsill (KE, Euratom) Nru 1605/2002 u ta’ l-Artikolu 37 tar-Regolament tal-Kummissjoni (KE, Euratom) Nru 2342/2002. Il-Kummissjoni għandha tanalizza kemm huma konformi mal-prinċipji ta’ l-ekonomija, ta’ l-effikaċja u ta’ l-effiċjenza. Qabel ma tipproċedi biex timplimenta d-delegazzjoni, il-Kummissjoni għandha taċċerta ruħha, permezz ta’ valutazzjoni minn qabel, li l-ħolqien ta’ l-aġenziji jkun konformi ma’ amministrazzjoni finanzjarja tajba.

L-istrument il-ġdid propost isegwi t-triq li ġiet iddeterminata mill-Kummissjoni dwar l-isfidi politiċi u finanzjarji mill-2007 ’il quddiem. L-intenzjoni hija li l-istrumenti eżistenti jiġu kkomplementati, issimplifikati u razzjonalizzati u li tiġi assigurata l-flessibilità meħtieġa biex jiġu ffaċċjati għanijiet ġodda u jkun hemm adattament mingħajr problemi għall-qafas legali l-ġdid, li se jiġi stabbilit ladarba jidħol fis-seħħ it-Trattat Kostituzzjonali.

5. L-IMPLIKAZZJONIJIET BAġITARJI

Il-programm ġenerali “Drittijiet Fundamentali u Ġustizzja” għall-perjodu 2007 – 2013 se jiġi jiswa EUR 543 miljun; il-programm speċifiku preżenti ser jingħata dawn l-ammonti li ġejjin: EUR 138.2 miljun.

2005/0037 (COD)

Proposta għal

DEĊIŻJONI TAL-PARLAMENT EWROPEW U TAL-KUNSILL

Li tistabbilixxi għall-perjodu 2007-2013 il-programm speċifiku “Il-ġlieda kontra l-vjolenza (Daphne) u l-prevenzjoni tad-droga u l-informazzjoni dwarha” bħala parti mill- programm Ġenerali "Drittijiet Fundamentali u Ġustizzja"

IL-PARLAMENT EWROPEW U L-KUNSILL TA’ L-UNJONI EWROPEA,

Wara li kkunsidraw it-Trattat li jwaqqaf il-Komunità Ewropea, u b’mod partikolari l-Artikolu 152 tiegħu,

Wara li kkunsidraw il-proposta tal-Kummissjoni[17],

Wara li kkunsidraw l-opinjoni tal-Kumitat Ekonomiku u Soċjali Ewropew[18],

Wara li kkunsidraw l-opinjoni tal-Kumitat tar-Reġjuni[19],

Filwaqt li jaġixxu skond il-proċedura stabbilita fl-Artikolu 251 tat-Trattat[20],

Billi:

(1) It-Trattat li jwaqqaf il-Komunità Ewropea jistabbilixxi li fid-definizzjoni u fl-implimentazzjoni tal-politika u ta’ l-attivitajiet kollha tal-Komunità għandu jiġi assigurat livell għoli ta’ saħħa tal-bniedem; l-Artikolu 3(1)(p) tat-Trattat jitlob li tittieħed azzjoni Komunitarja biex tiġi inkluża kontribuzzjoni sabiex jinkiseb livell għoli ta’ protezzjoni tas-saħħa.

(2) L-azzjoni Komunitarja għandha tikkomplementa l-politika nazzjonali li għandha l-għan li ttejjeb is-saħħa pubblika, li jitwarrbu l-għejun ta’ periklu għal saħħet il-bniedem u li jitnaqqas id-dannu relatat mas-saħħa marbut mad-dipendenza mid-droga.

(3) Il-vjolenza fiżika, sesswali u psikoloġika fuq it-tfal, iż-żgħażagħ u n-nisa, inkluż theddid li jitwettqu dawn l-atti, sfurzar jew tneħħija arbitrarja tal-libertà, kemm jekk fil-ħajja pubblika u kemm jekk f’dik privata, jikkostitwixxu ksur tad-dritt tagħhom għall-ħajja, għas-sigurtà, għal-libertà u għall-integrità fiżika u emozzjonali tagħhom u theddid serju għas-saħħa fiżika u mentali tal-vittmi ta’ din il-vjolenza. L-effetti ta’ din il-vjolenza, li huma tant imxerrdin fil-Komunità kollha, huma problema ġenwina tas-saħħa u ostaklu għat-tgawdija ta’ ċittadinanza mingħajr perikli, ħielsa u ġusta.

(4) L-Organizzazzjoni Dinjija għas-Saħħa tiddefinixxi s-saħħa bħala stat ta’ benesseri fiżiku, mentali u soċjali sħiħ u mhux biss in-nuqqas ta’ mard jew nuqqas ta’ saħħa. Skond riżoluzzjoni ta’ l-Assemblea Dinjija tas-Saħħa ta’ l-1996, il-vjolenza hija problema ewlenija tas-saħħa pubblika fid-dinja kollha. Fir-rapport tagħha dwar il-vjolenza u s-saħħa tat-3 ta’ Ottubru 2002 l-organizzazzjoni tirrikkmanda li jiġu promossi r-reazzjonijiet ewlenin għall-prevenzjoni, li jissaħħu r-reazzjonijiet għall-vittmi tal-vjolenza u li jiżdiedu l-kollaborazzjoni u l-iskambju ta’ informazzjoni dwar il-prevenzjoni tal-vjolenza.

(5) Dawn il-prinċipji huma rikonoxxuti f’bosta konvenzjonijiet, dikjarazzjonijiet u protokolli ta’ l-organizzazzjonijiet u ta’ l-istituzzjonijiet internazzjonali ewlenin bħall-Nazzjonijiet Uniti, l-Organizzazzjoni Dinjija tax-Xogħol, il-Konferenza Dinjija dwar in-Nisa u l-Kungress Dinji kontra l-Isfruttament Sesswali Kummerċjali tat-Tfal.

(6) Il-Karta tad-Drittijiet Fundamentali ta’ l-Unjoni Ewropea[21] tafferma mill-ġdid, inter alia , id-drittijiet għad-dinjità, għall-ugwalanjza u għas-solidarjetà. Tinkludi numru ta’ dispożizzjonijiet speċifiċi għall-protezzjoni u l-inkoraġġiment ta’ l-integrità fiżika u mentali, it-trattament ugwali għall-irġiel u għan-nisa, id-drittijiet tat-tfal u n-non-diskriminazzjoni, kif ukoll il-projbizzjoni ta’ trattament inuman jew degradanti, l-iskjavitù u l-ħidma forzata, u l-ħidma tat-tfal. Tafferma mill-ġdid li għandu jiġi assigurat livell għoli ta’ protezzjoni għal saħħet il-bniedem fid-definizzjoni u fl-implimentazzjoni tal-politika u ta’ l-attivitajiet Komunitarji kollha.

(7) Il-Parlament Ewropew sejjaħ lill-Kummissjoni biex tfassal u timplimenta programmi ta’ azzjoni biex jegħlbu din il-vjolenza, inter alia , fir-Riżoluzzjonijiet tiegħu tad-19 ta’ Mejju 2000 fuq il-komunikazzjoni mill-Kummissjoni lill-Kunsill u lill-Parlament Ewropew. ‘Għal aktar azzjonijiet fil-ġlieda kontra t-traffikar tan-nisa'[22], u ta’ l-20 ta’ Settembru 2001 dwar il-mutilazzjoni ta’ l-organi ġenitali tan-nisa[23].

(8) Il-programm ta’ azzjoni stabbilit bid-Deċiżjoni Nru 293/2000/KE tal-Parlament Ewropew u tal-Kunsill ta’ l-24 ta’ Jannar 2000 li tadotta programm ta’ azzjoni Komunitarja (il-programm Daphne) (mill-2000 sa l-2003) dwar miżuri preventivi biex tingħeleb il-vjolenza kontra t-tfal, iż-żgħażagħ u n-nisa[24], għen biex jiżdied l-għarfien ġewwa l-Unjoni Ewropea u tiżdied u tissaħħaħ il-kooperazzjoni bejn organizzazzjonijiet fl-Istati Membri li huma attivi fil-ġlieda kontra l-vjolenza.

(9) Il-programm ta’ azzjoni stabbilit bid-Deċiżjoni Nru 803/2004/ KE tal-Parlament Ewropew u tal-Kunsill tal-21 ta’ April 2004 li tadotta programm ta’ azzjoni Komunitarja (mill-2004 sa l-2008) għall-prevenzjoni u l-ġlieda kontra l-vjolenza fuq it-tfal, iż-żgħażagħ u n-nisa u għall-protezzjoni tal-vittmi u l-gruppi li jinsabu f’riskju (il-programm Daphne II)[25], żviluppa aktar ir-riżultati miksuba diġà mill-programm Daphne; skond l-Artikolu 8 (2) tiegħu l-Kummissjoni għandha tieħu l-passi meħtieġa biex tara li jkun hemm konsistenza bejn l-approprjazzjonijiet annwali u l-perspettivi finanzjarji l-ġodda.

(10) Ta’ min jassigura l-kontinwità għall-proġetti appoġġjati mill-programmi Daphne u Daphne II.

(11) Minħabba li, skond ir-riċerka, il-morbożità u l-mortalità marbuta mad-dipendenza mid-droga jaffettwaw numru mdaqqas ta’ ċittadini Ewropej, id-dannu relatat mas-saħħa marbut mad-dipendenza mid-droga jikkostitwixxi problema ewlenija għas-saħħa pubblika.

(12) Il-Komunikazzjoni mill-Kummissjoni lill-Kunsill u lill-Parlament Ewropew dwar ir-riżultati tal-valutazzjoni finali ta’ l-Istrateġija u l-Pjan ta’ Azzjoni dwar id-Droga ta’ l-UE (2000-2004)[26] indikat il-ħtieġa li s-soċjetà ċivili tiġi involuta b’mod regolari fit-tfassil tal-politika ta’ l-UE dwar id-droga.

(13) Id-Deċiżjoni tal-Parlament Ewropew u tal-Kunsill li jiġi adottat programm ta’ azzjoni fil-qasam tas-saħħa pubblika (2003 – 2008) tinkludi l-iżvilupp ta’ strateġiji u miżuri dwar id-dipendenza mid-droga bħala waħda mill-fatturi determinanti importanti tas-saħħa relatati ma’ l-istil ta’ ħajja.

(14) Fir-Rakkomandazzjoni tiegħu tat-18 ta’ Ġunju 2003 dwar il-prevenzjoni u t-tnaqqis ta’ ħsara relatata mas-saħħa marbuta mad-dipendenza mid-droga[27], il-Kunsill għamel rakkomandazzjoni li l-Istati Membri jistabbilixxu l-prevenzjoni tad-dipendenza mid-droga u t-tnaqqis ta’ riskji relatati bħala għan tas-saħħa pubblika, u li jiżviluppaw u jimplimentaw strateġiji komprensivi għal dan.

(15) F’Diċembru 2004 il-Kunsill Ewropew approva uffiċjalment l-Istrateġija dwar id-Droga ta’ l-Unjoni Ewropea għall-2005 – 2012 li tkopri l-attivitajiet kollha relatati mad-droga fl-Unjoni Ewropea u tistabbilixxi l-miri ewlenin. Dawn il-miri jinkludu l-kisba ta’ livell għoli ta’ protezzjoni tas-saħħa, il-benesseri u l-koeżjoni soċjali bil-prevenzjoni u t-tnaqqis ta’ l-użu tad-droga, id-danni li għandhom x’jaqsmu mad-dipendenza u mad-droga għas-saħħa u għas-soċjetà.

(16) Il-Kummissjoni adottat il-Pjan ta’ Azzjoni tagħha dwar id-Droga għall-2005 – 2008[28] bħala strument essenzjali għat-traspożizzjoni ta’ l-Istrateġija ta’ l-Unjoni Ewropea dwar id-Droga għall-2005 – 2012 f’azzjonijiet konkreti. L-għan aħħari tal-Pjan ta’ Azzjoni hu li jnaqqas b’mod sinifikanti l-użu tad-droga fost il-popolazzjoni u li jnaqqas il-ħsara soċjali u għas-saħħa kkawżata mill-użu tad-droga illeċita u min-negozju tagħha.

(17) Huwa importanti u neċessarju li jiġu rikonoxxuti l-implikazzjonijiet serji immedjati u dawk fit-tul tal-vjolenza u tad-droga għas-saħħa, għall-iżvilupp psikoloġiku u dak soċjali u għall-opportunitajiet indaqs għal dawn konċernati, għall-individwi, il-familji u l-komunitajiet u l-ispejjeż għolja soċjali u ekonomiċi għas-soċjetà b’mod ġenerali.

(18) L-Unjoni Ewropea tista’ toħloq valur miżjud fl-azzjonijiet li għandhom jieħdu l-Istati Membri fil-qasam ta’ l-informazzjoni dwar u l-prevenzjoni tad-droga billi tikkomplementa dawk l-azzjonijiet u tippromwovi s-sinerġiji.

(19) Dwar il-prevenzjoni tal-vjolenza, inkluż l-abbuż u l-isfruttament sesswali tat-tfal, taż-żgħażagħ u tan-nisa u l-protezzjoni tal-vittmi u tal-gruppi li jinsabu f’riskju, l-Unjoni Ewropea tista’ tagħti valur miżjud lill-azzjonijiet li prinċipalment għandhom jieħdu l-Istati Membri b’dawn il-mezzi li ġejjin: it-tixrid u l-iskambju ta’ l-informazzjoni, l-esperjenza u l-prattika tajba; il-promozzjoni ta’ l-strateġija ta’ tiġdid; it-twaqqif konġunt tal-prijoritajiet; l-iżvilupp ta’ netwerking kif xieraq, l-għażla ta’ proġetti mifruxa mal-Komunità kollha; u l-motivazzjoni u l-mobilizzazzjoni tal-partijiet kollha konċernati. Dawn l-azzjonijiet għandhom jinkludu wkoll lit-tfal u lin-nisa miġjuba fl-Istati Membri permezz tat-traffikar tal-bnedmin.

(20) Il-Federazzjoni Ewropea għal Tfal Nieqsa u Sfruttati Sesswalment tiġbor fuq livell Ewropew lill-NGOs differenti li jaħdmu dwar il-problema ta’ l-għejbien u l-isfruttament sesswali tat-tfal. Il-Federazzjoni tqajjem l-għarfien u tiġġieled kontra l-fenomeni ta’ tfal nieqsa jew sfruttati sesswalment billi tiffaċilita l-komunikazzjoni bejn organizzazzjonijiet Ewropej biex jinstab mod aktar effiċjenti kif tiġi trattata l-problema, tqanqal il-ħolqien ta’ ċentru ta’ studju Ewropew sabiex jiċċentralizza u janalizza data li għandhom x’jaqsmu ma’ dawn il-fenomeni u tippromwovi u twettaq attivitajiet biex titjieb il-qagħda ta’ minorenni, vittmi ta’ għajbien u/jew abbuż sesswali, u biex tibdel in-normi legali, il-mentalità u l-imġiba fl-Ewropa.

(21) L-għanijiet ta’ l-azzjoni proposta, jiġifieri li tipprevjeni u tikkumbatti l-forom kollha ta’ vjolenza fuq it-tfal, iż-żgħażagħ u n-nisa u l-prevenzjoni tad-droga u l-informazzjoni dwarha ma jistgħux jinkisbu biżżejjed mill-Istati Membri minħabba l-ħtieġa għal skambju ta’ informazzjoni fuq livell ta’ UE u għat-tixrid ta’ prattika tajba fil-Komunità kollha. Dan jista’ jinkiseb aħjar fuq livell Komunitarju. Minħabba l-ħtieġa għal strateġija koordinata u multidixxiplinari u minħabba d-daqs jew l-impatt ta’ l-inizjattiva, il-Komunità tista’ tadotta miżuri skond il-prinċipju tas-sussidjarjetà kif stabbilit fl-Artikolu 5 tat-Trattat. Skond il-prinċipju tal-proporzjonalità, kif stabbilit f’dak l-Artikolu, din id-Deċiżjoni ma tmurx lil hinn minn dak li huwa meħtieġ sabiex jinkisbu dawn l-għanijiet.

(22) Għandhom ukoll jittieħdu miżuri xierqa għall-prevenzjoni ta’ irregolaritajiet u frodi u għandhom jittieħdu l-passi meħtieġa sabiex jinġabru lura l-fondi mitlufin, imħallsa b’mod żbaljat u użati b’mod mhux korrett.

(23) Din id-Deċiżjoni tistabbilixxi qafas finanzjarju għal matul il-programm kollu li għandu jkun il-punt ewlieni ta’ referenza għall-awtorità tal-baġit fis-sens tal-punt 33 tal-Ftehim Bejn l-Istituzzjonijiet tas-6 ta’ Mejju 1999 bejn il-Parlament Ewropew, il-Kunsill u l-Kummissjoni dwar dixxiplina u titjib tal-proċedura għall-baġit[29].

(24) Ir-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju li japplika għall-baġit ġenerali tal-Komunitajiet Ewropej[30], minn issa ’l quddiem imsejjaħ “ir-Regolament Finanzjarju”, u r-Regolament tal-Kummissjoni (KE, Euratom) Nru 2342/2002 tat-23 ta’ Diċembru 2002 li jistabbilixxi regoli dettaljati għall-implimentazzjoni tar-Regolament tal-Kunsill 1605/2002[31], li jħarsu l-interessi finanzjarji tal-Komunità, għandhom jiġu applikati, filwaqt li jittieħdu f’kunsiderazzjoni l-prinċipji tas-sempliċità u tal-konsistenza fl-għażla ta’ l-istrumenti għall-baġit, limitazzjoni fuq in-numru tal-każijiet fejn il-Kummissjoni żżomm responsabbiltà diretta għall-implimentazzjoni u l-amministrazzjoni tagħhom, u l-proporzjonalità meħtieġa bejn l-ammont ta’ riżorsi u l-piż amministrattiv relatat ma’ l-użu tagħhom.

(25) Ir-Regolament Finanzjarju jeħtieġ li jiġi provdut b’att bażiku biex ikopri l-għotjiet operattivi.

(26) Skond id-Deċiżjoni tal-Kunsill 1999/468/KE tat-28 ta’ Ġunju 1999 li tistabbilixxi l-proċeduri għall-eżerċizzju tas-setgħat ta’ implimentazzjoni mogħtija lill-Kummissjoni[32], il-miżuri għall-implimentazzjoni ta’ din id-Deċiżjoni għandhom jiġu adottati bl-użu tal-proċedura ta’ konsultazzjoni stipulata fl-Artikolu 3 ta’ dik id-Deċiżjoni. Dan huwa xieraq minħabba li l-programm m’għandux impatt sinifikanti fuq il-baġit Komunitarju.

IDDEĊIDEW KIF ĠEJ:

Artikolu 1 Il-ħolqien tal-programm

1. Din id-Deċiżjoni tistabbilixxi l-programm “Ġlieda kontra l-vjolenza (Daphne) u l-prevenzjoni tad-droga u l-informazzjoni dwarha”, minn issa ’l quddiem imsejjaħ "il-programm", bħala parti mill-programm ġenerali “Drittijiet Fundamentali u Ġustizzja”, sabiex jikkontribwixxi biex tissaħħaħ iż-żona ta’ Libertà, Sigurtà u Ġustizzja.

2. Il-programm għandu jkopri l-perjodu mill-1 ta’ Jannar 2007 sal-31 ta’ Diċembru 2013.

Artikolu 2 L-Għanijiet ġenerali

1. Dan il-programm għandu jkollu dawn l-għanijiet ġenerali li ġejjin:

(a) Li jikkontribwixxi għat-twaqqif ta’ żona ta’ libertà, sigurtà u ġustizzja billi jiġġieled kontra l-vjolenza u billi jinforma dwar u jipprevjeni l-użu tad-droga.

(b) Li jipproteġi liċ-ċittadini mill-vjolenza u jikseb livell għoli ta’ protezzjoni tas-saħħa, benesseri u koeżjoni soċjali.

(c) Li jipprevjeni u jnaqqas l-użu tad-droga, id-dipendenza mid-droga u d-danni relatati mad-droga.

2. Bla ħsara għall-għanijiet u s-setgħat tal-Komunità Ewropea, l-għanijiet ġenerali tal-programm għandhom jikkontribwixxu għall-iżvilupp tal-politika komunitarja u b’mod aktar speċifiku, għal dawk relatati mal-protezzjoni tas-saħħa pubblika, l-ugwaljanza tas-sessi, il-protezzjoni tad-drittijiet tat-tfal u l-ġlieda kontra t-traffikar tal-bnedmin u l-isfruttament sesswali.

Artikolu 3 L-għanijiet speċifiċi

Il-programm għandu jkollu dawn l-għanijet speċifiċi li ġejjin:

5. Li jipprevjeni u jikkumbatti l-forom kollha ta’ vjolenza li jseħħu fil-pubbliku jew fil-privat kontra t-tfal, iż-żgħażagħ u n-nisa billi jittieħdu miżuri preventivi u jingħata appoġġ lill-vittmi u lill-gruppi li jinsabu f’riskju b’dawn il-mezzi li ġejjin:

6. Jgħin u jinkoraġġixxi lil NGOs u organizzazzjonijiet oħrajn attivi fil-protezzjoni mill-vjolenza u l-prevenzjoni tagħha, u jgħin lill-vittmi;

7. Jiżviluppa u jimplimenta azzjonijiet li jqajmu għarfien u li huma mmirati lejn udjenzi speċifiċi, biex jitfasslu materjali li jiżdiedu ma’ dawk diġà disponibbli, jew inkella jiġu adattati jew użati l-materjali eżistenti f’żoni ġeografiċi oħrajn jew għal gruppi oħrajn li għalihom huma maħsuba dawn l-azzjonijiet;

8. Ixerred ir-riżultati miksuba miż-żewġ programmi Daphne, inkluż l-adattament, it-trasferiment u l-użu tagħhom minn benefiċjarji oħrajn jew f’żoni ġeografiċi oħrajn;

9. Jidentifika u jtejjeb l-azzjonijiet li jikkontribwixxu għat-trattament pożittiv tal-persuni f’riskju minn vjolenza, jiġifieri li jinkoraġġixxi rispett għalihom u jippromwovi l-benesseri u l-iżvilupp tal-personalità tagħhom.

10. Li jippromwovi azzjonijiet li jmorru lil hinn mill-fruntieri nazzjonali biex

11. jiġu stabbiliti netwerks multidixxiplinari;

12. jiġu assigurati t-tkabbir tal-bażi ta’ għarfien, l-iskambju ta’ informazzjoni u l-identifikazzjoni u t-tixrid tal-prattika tajba, inkluż permezz ta’ taħriġ, żjarat ta’ studju u skambju ta’ impjegati;

13. jitqajjem għarfien dwar il-vjolenza fost udjenzi partikolari, bħal professjonijiet speċifiċi, biex jitjieb il-fehim tagħhom, jiġi promoss in-nuqqas ta’ tolleranza għall-vjolenza u jiġi inkoraġġit l-appoġġ lill-vittmi u r-rappurtar tal-vjolenza lill-awtoritajiet kompetenti;

14. jiġu studjati l-fenomeni relatati mal-vjolenza, jiġu esplorati u indirizzati l-kawżi fl-għerq tal-vjolenza fuq il-livelli kollha tas-soċjetà;

15. jitqajjem l-għarfien dwar il-problemi tas-saħħa u dawk soċjali kkawżati mill-użu tad-droga u jiġi inkoraġġit djalogu miftuħ biex jiġi promoss għarfien aħjar tal-fenomenu tad-droga.

16. Jinvolvi lis-soċjetà ċivili fl-implimentazzjoni u fl-iżvilupp ta’ l-Istrateġija u l-Pjanijiet ta’ Azzjoni ta’ l-Unjoni Ewropea dwar id-Droga.

17. Jissorvelja, jimplimenta u jivvaluta l-implimentazzjoni ta’ l-azzjonijiet speċifiċi taħt il-Pjan ta’ Azzjoni dwar id-Droga għall-2005 – 2008 u għall-2009 – 2012.

Artikolu 4 L-Azzjonijiet

Sabiex jimxi fuq l-għanijiet ġenerali u speċifiċi stabbiliti fl-Artikoli 2 u 3, dan il-programm jagħti appoġġ għat-tipi ta’ azzjonijiet li ġejjin:

18. L-azzjonijiet speċifiċi meħuda mill-Kummissjoni, bħal studji u riċerka, stħarrig ta’ l-opinjoni pubblika u servejs, tfassil ta’ indikaturi u metodoloġiji komuni, ġbir, lżvilupp u tixrid ta’ data u statistiċi, seminars, konferenzi u laqgħat ta’ l-esperti, organizzazzjoni ta’ kampanji u avvenimenti pubbliċi, żvilupp u manutenzjoni ta’ siti fuq l-internet, preparazzjoni u tixrid ta’ materjali ta’ informazzjoni, appoġġ lil u animazzjoni ta’ netwerks ta’ esperti nazzjonali, attivitajiet ta’ analiżi, sorveljanza u valutazzjoni; jew

19. Proġetti speċifiċi li jmorru lil hinn mill-fruntieri nazzjonali u li huma ta’ interess Komunitarju ppreżentati minn, għall-inqas, tliet Stati Membri taħt il-kundizzjonijiet stabbiliti fil-programmi ta’ ħidma annwali; jew

20. Appoġġ għall-attivitajiet ta’ organizzazzjonijiet mhux governattivi jew entitajiet oħrajn li għandhom għan ta’ interess ġenerali Ewropew dwar l-għanijiet ġenerali tal-programm taħt il-kundizzjonijiet stabbiliti fil-programmi ta’ ħidma annwali.

21. Għotja operattiva biex tiġi kofinanzjata n-nefqa marbuta mal-programm ta’ ħidma permanenti tal-Federazzjoni tat-Tfal Nieqsa jew Sfruttati Sesswalment li għandha għan ta’ interess ġenerali Ewropew fil-qasam tad-drittijiet u tal-protezzjoni tat-tfal.

Artikolu 5 Il-parteċipazzjoni

Dawn il-pajjiżi li ġejjin, minn issa ’l quddiem imsejħa “pajjiżi parteċipanti”, jistgħu jieħdu sehem fl-azzjonijiet tal-programm:

22. L-Istati ta’ l-EFTA li huma parti mill-Ftehim taż-ŻEE, skond id-dispożizzjonijiet ta’ dak il-Ftehim.

23. Il-pajjiżi kandidati assoċjati ma’ l-UE, kif ukoll il-pajjiżi tal-Balkani tal-Punent inklużi fil-proċess ta’ stabbilizzazzjoni u assoċjazzjoni skond il-kundizzjonijiet stabbiliti fil-ftehim ta’ l-assoċjazzjoni jew fil-protokolli addizzjonali tagħhom dwar il-parteċipazzjoni fil-programmi Komunitarji konklużi jew li ser jiġu konklużi ma’ dawk il-pajjiżi.

24. Il-proġetti jistgħu jassoċjaw magħhom lill-pajjiżi kandidati li mhux qed jieħdu sehem f’dan il-programm, fejn dan jikkontribwixxi għall-preparazzjoni tagħhom għall-adeżjoni, jew pajjiżi terzi oħrajn li mhux qed jieħdu sehem f’dan il-programm, fejn dan iservi għall-għanijiet tal-proġetti.

Artikolu 6 Il-gruppi li għalihom hu maħsub il-programm

1. Il-programm huwa maħsub għall-gruppi kollha li direttament jew indirettament għandhom x’jaqsmu mal-fenomeni tad-droga u tal-vjolenza.

2. Dwar il-ġlieda kontra l-vjolenza, il-gruppi ewlenin li għalihom hu maħsub il-programm huma l-vittmi tal-vjolenza u l-gruppi f’riskju mill-vjolenza. Gruppi oħrajn li għalihom hu maħsub il-programm huma, inter alia , għalliema u impjegati fl-edukazzjoni, pulizija u ħaddiema soċjali, awtoritajiet lokali u nazzjonali, impjegati mediċi u paramediċi, impjegati ġudizzjarji, NGO, trejdjunjins u komunitajiet reliġjużi. Huwa wkoll rilevanti li jkun hemm ħsieb dwar programmi ta’ trattament għall-vittmi fuq naħa waħda u min iwettaq l-atti kriminali fuq in-naħa l-oħra, bl-għan li l-vjolenza titwaqqaf milli sseħħ.

3. Dwar id-droga, iż-żgħażagħ, il-gruppi vulnerabbli u d-distretti residenzjali problematiċi huma gruppi f’riskju u għandhom jiġu identifikati bħala gruppi li għalihom huwa maħsub il-programm. Gruppi oħrajn li għalihom huwa maħsub il-programm huma, inter alia , għalliema u impjegati fl-edukazzjoni, ħaddiema soċjali, awtoritajiet lokali u nazzjonali, impjegati mediċi u paramediċi, impjegati ġudizzjarji, NGO, trejdjunjins u komunitajiet reliġjużi.

Artikolu 7 [L-aċċess għall-programm]

-aċċess għal dan il-programm għandu jkun miftuħ għal organizzazzjoijiet u istituzzjonijiet pubbliċi jew privati (awtoritajiet lokali fuq livell kompetenti, dipartimenti ta’ l-università u ċentri ta’ riċerka) li jaħdmu biex jipprevjenu u jegħlbu l-vjolenza fuq it-tfal, iż-żgħażagħ u n-nisa jew biex jipproteġu minn din il-vjolenza jew biex jagħtu appoġġ lill-vittmi jew jimplimentaw azzjonijiet maħsuba biex jippromwovu ċ-ċaħda ta’ din il-vjolenza jew iħeġġu tibdil fl-attitudni jew fl-imġiba lejn il-gruppi vulnerabbli u l-vittmi tal-vjolenza. Il-programm għandu wkoll ikun miftuħ għal organizzazzjonijiet u istituzzjonijiet pubbliċi jew privati (awtoritajiet lokali fuq livell kompetenti, dipartimenti ta’ l-università u ċentri ta’ riċerka) li jaħdmu biex jinformaw dwar u jipprevjenu l-użu tad-droga.

Artikolu 8 It-tipi ta’ intervent

1. L-għoti ta’ fondi mill-Komunità jista’ jieħu dawn il-forom legali li ġejjin:

- Għotjiet,

- Kuntratti ta’ akkwist pubbliku.

2. L-għotjiet Komunitarji għandhom jingħataw wara sejħiet għal proposti, ħlief f’każijiet urġenti eċċezzjonali sostanzjati kif inhu xieraq jew fejn il-karatteristiċi tal-benefiċjarju ma jħallu l-ebda għażla oħra ħlief għal azzjoni partikolari, u għandhom jingħataw permezz ta’ għotjiet operattivi u għotjiet għall-azzjonijiet. Ir-rata massima tal-kofinanzjament għandha tiġi speċifikata fil-programmi ta’ ħidma annwali.

3. Barra minn hekk, hija prevista nefqa għall-miżuri li jakkumpanjaw dawn ta’ hawn fuq, permezz ta’ kuntratti ta’ l-akkwist pubbliku, f’liema każ il-fondi Komunitarji se jkopru x-xiri ta’ servizzi u prodotti. Dan ikopri, inter alia , infiq fuq informazzjoni u komunikazzjoni, preparazzjoni, implimentazzjoni, sorveljanza, verifika u valutazzjoni ta’ proġetti, politika, programmi u leġiżlazzjoni.

Artikolu 9 Il-miżuri ta’ implimentazzjoni

1. Il-Kummissjoni għandha timplimenta l-Għajnuna Komunitarja skond ir-Regolament Finanzjarju tal-Kunsill (Ir-Regolament Finanzjarju (KE/Euratom) Nru 1605/2002 tal-25 ta’ Ġunju 2002) li japplika għall-baġit ġenerali tal-Komunitajiet Ewropej.

2. Biex timplimenta l-programm, il-Kummissjoni għandha, fil-limiti ta’ l-għanijiet ġenerali stabbiliti fl-Artikolu 2, tadotta programm ta’ ħidma annwali li jispeċifika l-għanijiet speċifiċi, il-prijoritajiet tematiċi, deskrizzjoni tal-miżuri li jakkumpanjaw iddikjarati fl-Artikolu 8 u, jekk meħtieġ, lista ta’ azzjonijiet oħrajn.

3. Il-programm ta’ ħidma annwali ser ikun adottat skond il-proċedura stabbilita fl-Artikolu 10 (2).

4. Il-proċeduri ta’ valutazzjoni u għotjiet relatati ma’ għotjiet lil azzjonijiet għandhom jieħdu f’kunsiderazzjoni, fost l-oħrajn, dawn il-kriterji li ġejjin:

(a) il-konformità mal-programm ta’ ħidma annwali, l-għanijiet ġenerali kif speċifikati fl-Artikolu 2 u l-miżuri meħuda fl-oqsma differenti kif speċifikati fl-Artikoli 3 u 4;

(b) il-kwalità ta’ l-azzjoni proposta f’dak li għandu x’jaqsam mal-bidu, l-organizzazzjoni, il-preżentazzjoni u r-riżultati mistennija tagħha;

(c) l-ammont mitlub għall-finanzjament Komunitarju u kemm dan huwa xieraq meta jitqiesu r-riżultati mistennija;

(d) l-impatt tar-riżultati mistennija fuq l-għanijiet ġenerali ddefiniti fl-Artikolu 2 u fuq il-miżuri meħuda fl-oqsma differenti kif speċifikat fl-Artikoli 3 u 4.

5. L-applikazzjonijiet għal għotjiet operattivi, imsemmija fl-Artikolu 4, (3) u (4), għandhom jiġu vvalutati fid-dawl ta’ dawn:

- il-konsistenza ma’ l-għanijiet tal-programm;

- il-kwalità ta’ l-attivitajiet ippjanati;

- l-effett multiplikatur possibbli ta’ dawn l-attivitajiet fuq il-pubbliku;

- l-impatt ġeografiku ta’ l-attivitajiet imwettqa;

- l-involviment taċ-ċittadini fl-organizzazzjoni tal-korpi konċernati;

- il-proporzjon tal-flus li jkunu nħarġu mqabbla mal-benefiċċji mistennija mill-attività proposta.

6. Skond l-Artikolu 113 (2) tar-Regolament Finanzjarju, il-prinċipju ta’ tnaqqis gradwali m’għandux japplika għall-għotja ta’ ħidma mogħtija lill-Federazzjoni Ewropea għal Tfal Nieqsa jew Sfruttati Sesswalment, li għandha għan ta’ interess ġenerali Ewropew fil-qasam tad-drittijiet tat-tfal u l-protezzjoni tagħhom.

Artikolu 10 Il-kumitat

1. Il-Kummissjoni għandha tiġi mgħejuna minn kumitat, magħmul mir-rappreżentanti ta’ l-Istati Membri u mmexxi mir-rappreżentant tal-Kummissjoni, minn issa ’l quddiem imsejjaħ il-“Kumitat”.

2. Fejn issir referenza għal dan il-paragrafu, għandhom japplikaw l-Artikoli 3 u 7 tad-Deċiżjoni 1999/468/KE, filwaqt li jiġu kkunsidrati d-dispożizzjonijiet ta’ l-Artikolu 8 tagħha.

3. Il-Kumitat għandu jadotta r-Regoli tal-Proċedura tiegħu.

Artikolu 11 Il-komplementarjetà

1. Jiġu mfittxija sinerġiji u komplementarjetà ma’ strumenti oħrajn Komunitarji, b’mod partikolari mal-programmi ġenerali “Is-Sigurtà u l-Ħarsien tal-Libertajiet” u “Is-Solidarjetà u l-Amministrazzjoni tal-Flussi tal-Migrazzjoni”, is-seba’ Programm ta’ qafas tar-Riċerka u l-Iżvilupp kif ukoll il-programmi fuq il-protezzjoni tas-saħħa u “Internet Dejjem Aktar Mingħajr Perikli” (“Safer Internet Plus”) . Il-komplementarjetà maċ-Ċentru Ewropew ta’ Sorveljanza għad-Droga u d-Dipendenza mid-Droga se tkun segwita b’mod attiv. L-element statistiku ta’ l-informazzjoni dwar il-vjolenza u d-droga ser jiġi żviluppat b’kollaborazzjoni ma’ l-Istati Membri, bl-użu kif meħtieġ tal-Programm Statistiku Komunitarju.

2. Il-programm jista’ jaqsam ir-riżorsi ma’ strumenti oħrajn Komunitarji, b’mod partikolari l-programmi ġenerali “Is-Sigurtà u l-Ħarsien tal-Libertajiet”, “Is-Solidarjetà u l-Amministrazzjoni tal-Flussi tal-Migrazzjoni” u s-seba’ Programm ta’ qafas tar-Riċerka u l-Iżvilupp sabiex jimplimenta l-azzjonijiet li jilħqu l-għanijiet tal-programmi kollha.

3. L-operazzjonijiet iffinanzjati skond din id-Deċiżjoni m’għandhomx jirċievu assistenza għall-istess skop minn strumenti finanzjarji oħrajn tal-Komunità. Il-benefiċjarji ta’ din id-Deċiżjoni għandhom jipprovdu lill-Kummissjoni bl-informazzjoni dwar il-fondi li jirċievu mill-baġit tal-Komunità u minn għejun oħrajn, kif ukoll bl-informazzjoni dwar applikazzjonijiet kurrenti għall-fondi.

Artikolu 12 Ir-RiżorsiBaġitarji

1. Il-baġit għall-implimentazzjoni ta’ dan l-istrument huwa stabbilit bħala ta’ EUR 138.2 miljun għall-perjodu stabbilit fl-Artikolu 1.

2. Ir-riżorsi tal-baġit imqassma għall-azzjonijiet stipulati f’dan il-programm għandhom jiddaħħlu fl-approprjazzjonijiet ta’ kull sena tal-baġit ġenerali ta’ l-Unjoni Ewropea. L-approprjazzjonijiet annwali disponibbli għandhom jiġu awtorizzati mill-awtorità tal-baġit fil-limiti tal-perspettivi finanzjarji.

Artikolu 13 Is-sorveljanza

1. Għal kwalunkwe azzjoni ffinanzjata mill-programm, il-benefiċjarju għandu jressaq rapporti tekniċi u finanzjarji dwar il-progress tax-xogħol. Għandu jitressaq ukoll rapport finali fi żmien tliet xhur mit-tlestija ta’ l-azzjoni. Il-Kummissjoni għandha tiddetermina l-forma u l-kontenut tar-rapporti.

2. Bla ħsara għall-verifiki mwettqa mill-Qorti ta’ l-Awdituri flimkien mal-korpi jew id-dipartimenti nazzjonali tal-verifika kompetenti skond l-Artikolu 248 tat-Trattat, jew kwalunkwe ispezzjoni mwettqa skond l-Artikolu 279(c) tat-Trattat, l-uffiċjali u l-impjegati l-oħrajn tal-Kummissjoni jistgħu jwettqu verifika fuq il-post, inklużi verifiki kampjuni, fuq azzjonijiet ffinanzjati taħt il-programm.

3. Il-kuntratti u l-ftehim li jirriżultaw minn din id-Deċiżjoni għandhom jipprovdu b’mod partikolari għas-sorveljanza u l-kontroll finanzjarju mill-Kummissjoni (jew minn kwalunkwe rappreżentant awtorizzat minnha), jekk meħtieġ fuq il-post, u verifiki mill-Qorti ta’ l-Awdituri.

4. Għal ħames snin wara l-aħħar pagament għal kwalunkwe azzjoni, il-benefiċjarju ta’ l-assistenza finanzjarja għandu jżomm għad-dispożizzjoni tal-Kummissjoni d-dokumenti kollha ta’ appoġġ dwar in-nefqa fuq l-azzjoni.

5. Fuq il-bażi tar-riżultati tar-rapporti u l-verifiki kampjuni msemmija fil-paragrafi 1 u 2, il-Kummissjoni għandha, jekk meħtieġ, taġġusta l-iskala jew il-kundizzjonijiet ta’ l-allokazzjoni ta’ l-għajnuna finanzjarja, oriġinarjament approvata, kif ukoll l-iskeda ta’ meta jsiru l-ħlasijiet.

6. Il-Kummissjoni għandha tieħu kull pass ieħor meħtieġ biex tivverifika li l-azzjonijiet iffinanzjati qed jitwettqu kif suppost u skond id-dispożizzjonijiet ta’ din id-Deċiżjoni u tar-Regolament Finanzjarju.

Artikolu 14 Il-protezzjoni ta’ l-interessi finanzjarji tal-Komunità

1. Il-Kummissjoni għandha tassigura li, meta l-azzjonijiet ffinanzjati taħt din id-Deċiżjoni jiġu implimentati, l-interessi finanzjarji tal-Komunità jkunu protetti bl-applikazzjoni ta’ miżuri preventivi kontra l-frodi, il-korruzzjoni u kwalunkwe attività oħra illegali, permezz ta’ verifiki effettivi u bil-ġbir lura ta’ l-ammonti żejda mħallsa u, jekk jiġu skoperti irregolaritajiet, b’pieni effettivi, proporzjonati u dissważivi, skond ir-Regolamenti tal-Kunsill (KE, Euratom) Nru 2988/95 u (Euratom, KE) Nru 2185/96, u r-Regolament (KE) Nru 1073/1999 tal-Parlament u tal-Kunsill.

2. Għall-azzjonijiet Komunitarji iffinanzjati taħt dan il-programm, ir-Regolament (KE, Euratom) Nru 2988/95 u r-Regolament (Euratom, KE) Nru 2185/96 għandhom japplikaw għal kwalunkwe ksur ta’ dispożizzjoni tal-liġi Komunitarja, inkluż meta jinkiser obbligu kuntrattwali stipulat fuq il-bażi tal-programm, li jirriżulta minn att jew nuqqas ta’ operatur ekonomiku, li għandu, jew ikollu, l-effett li jippreġudika l-baġit ġenerali tal-Komunitajiet Ewropej jew il-baġits amministrati minnhom, b’nefqa mhux iġġustifikata.

3. Il-Kummissjoni għandha tnaqqas, tissospendi jew tiġbor lura l-ammont ta’ għajnuna finanzjarja mogħtija għal azzjoni jekk issib irregolaritajiet, inkluż nuqqas ta’ konformità mad-dispożizzjonijiet ta’ din id-Deċiżjoni jew id-deċiżjoni individwali jew il-kuntratt jew il-ftehim li jagħtu l-appoġġ finanzjarju konċernat, jew jekk jirriżulta li, mingħajr ma tkun intalbet l-approvazzjoni tal-Kummissjoni, l-azzjoni tkun għaddiet minn tibdil li jmur kontra n-natura jew il-kundizzjonijiet ta’ l-implimentazzjoni tal-proġett.

4. Jekk it-termini ta’ żmien ma jkunux ġew osservati jew jekk parti biss mill-għajnuna finanzjarja mqassma hija ġġustifikata mill-progress li sar bl-implimentazzjoni ta’ azzjoni, il-Kummissjoni għandha titlob lill-benefiċjarju biex iressaq osservazzjonijiet f’perjodu speċifikat. Jekk il-benefiċjarju ma jagħtix risposta sodisfaċenti, il-Kummissjoni tista’ tħassar l-għajnuna finanzjarja li jifdal u titlob il-ħlas lura tas-somom diġà mħallsa.

5. Kwalunkwe ħlas żejjed għandu jitħallas lura lill-Kummissjoni. Għandhom jiżdiedu l-interessi ma’ kwalunkwe somma mhux imħallsa lura f’waqtha skond il-kundizzjonijiet stabbiliti mir-Regolament Finanzjarju.

Artikolu 15 L-evalwazzjoni

1. Il-programm għandu jiġi mmonitorjat b’mod regolari sabiex tkun segwita l-implimentazzjoni ta’ l-attivitajiet imwettqin taħtu.

2. Il-Kummissjoni għandha tassigura l-valutazzjoni regolari, indipendenti, u esterna tal-programm.

3. Il-Kummissjoni għandha tressaq quddiem il-Parlament Ewropew u l-Kunsill:

(a) rapport interim ta’ valutazzjoni fuq ir-riżultati miksuba u l-aspetti kwalitattivi u kwantitattivi ta’ l-implimentazzjoni ta’ dan il-programm, mhux aktar tard mill-31 ta’ Marzu 2011;

(b) Komunikazzjoni dwar il-kontinwazzjoni ta’ dan il-programm, mhux aktar tard mit-30 ta’ Awissu 2012;

(c) rapport ex post ta’ valutazzjoni, mhux aktar tard mill-31 ta’ Diċembru 2014.

Artikolu 16 Il-miżuri transitorji

Id-Deċiżjoni Nru 803/2004/KE tal-Parlament Ewropew u tal-Kunsill tal-21 ta’ April 2004 li tadotta programm ta’ azzjoni Komunitarja (2004 – 2008) biex jipprevjeni u jegħleb il-vjolenza fuq it-tfal, iż-żgħażagħ u n-nisa u jipproteġi l-vittmi u l-gruppi li jinsabu f’riskju (il-programm Daphne II) hija revokata.

L-azzjonijiet mibdija qabel il-31 ta’ Diċembru 2006 skond dik id-Deċiżjoni jkomplu jkunu rregolati minnha sakemm jitlestew. Il-Kumitat stipulat fl-Artikolu 7 tagħha għandu jiġi sostitwit minn dak stipulat fl-Artikolu 10 ta’ din id-Deċiżjoni.

Artikolu 17 [Id-dħul fis-seħħ]

Din id-Deċiżjoni għandha tidħol fis-seħħ fl-għoxrin jum wara dak tal-pubblikazzjoni tagħha fil- Ġurnal Uffiċjali ta’ l-Unjoni Ewropea. Għandha tapplika mill-1 ta’ Jannar 2007.

Magħmula fi Brussell,

Għall-Parlament Ewropew Għall-Kunsill

Il-President Il-President

MEMORANDUM TA’ SPJEGAZZJONI

1. Il-Kuntest

Il-preparazzjoni tal-perspettivi finanzjarji għall-2007-2013 ġiet iggwidata mill-bidu minn metodu ggwidat mill-politika, sabiex tiġi assigurata konsistenza bejn l-għanijiet politiċi u l-ammonti mqassma biex dawn jintlaħqu. F’dan il-kuntest, it-twaqqif ta’ żona ta’ libertà, sigurtà u ġustizzja jitqies bħala wieħed mill-prijoritajiet ewlenin ta’ l-Unjoni Ewropea għas-snin li ġejjin, li għandu jiġi appoġġjat permezz ta’ mezzi finanzjarji miżjuda b’mod sostanzjali. Fil-Komunikazzjonijiet tagħha « Nibnu l-Ġejjieni komuni tagħna – L-isfidi tal-Politika u tal-mezzi tal-Baġit ta’ l-Unjoni Mkabbra għall-2007-2013 »[33] u « Il-Perspettivi Finanzjarji għall-2007 – 2013 »[34], il-Kummissjoni enfasizzat ukoll l-importanza li tintuża r-reviżjoni ta’ l-istrumenti legali għall-perspettivi finanzjarji li jmiss sabiex ikun hemm moviment sinifikanti lejn aktar sempliċità. Billi strutturat il-proposti tagħha madwar tliet programmi ġenerali u ggwidata mill-politika (“Is-Solidarjetà u l-Amministrazzjoni tal-Flussi tal-Migrazzjoni”, “Id-Drittijiet Fundamentali u l-Ġustizzja”, “Is-Sigurtà u l-Ħarsien tal-Libertajiet”), il-Kummissjoni tistabbilixxi qafas ċar għall-iżvilupp ta’ l-interventi finanzjarji tal-Komunità b’appoġġ għat-tliet għanijiet tal-Ġustizzja, tal-Libertà u tas-Sigurtà.

2. Il-Ġustifikazzjoni ta’ l-azzjoni

2.1. L-Analiżi tal-problema

Il-promozzjoni taċ-ċittadinanza ta’ l-Unjoni Ewropea għandha tiżviluppa sens ta’ appartenenza f’unjoni li għandha drittijiet fundamentali u valuri komuni filwaqt li żżomm u tirrispetta d-diversità tal-kultura u tat-tradizzjonijiet tal-popli ta’ l-Ewropa. It-Trattat li jistabbilixxi l-Komunità Ewropea jistabbilixxi ċittadinanza Ewropea u d-drittijiet u d-dmirijiet taċ-ċittadini ta’ l-UE; u t-Trattat dwar l-Unjoni Ewropea, flimkien mal-Karta tad-Drittijiet Fundamentali, huwa l-bażi għall-politika ta’ l-UE dwar id-drittijiet fundamentali.

L-isfidi ewlenin li qed tiffaċċja l-Unjoni dwar dan il-qasam ta’ politika fil-perjodu tal-perspettivi finanzjarji li jmiss jistgħu jiġu ddefiniti kif ġej:

1. L-inkorporazzjoni tal-Karta tad-Drittijiet Fundamentali ta’ l-Unjoni Ewropea fit-Trattat Kostituzzjonali, il-ftuħ tal-possibbiltà li l-Unjoni tiffirma l-Konvenzjoni Ewropea għad-Drittijiet tal-Bniedem, u l-mekkaniżmi ta’ sorveljanza għall-Artikolu 7 għat-TUE diġa stabbiliti taħt it-Trattat ta’ Nizza flimkien jimplikaw rinforz u operazjonalizzazzjoni sinifikanti tal-valuri fundamentali li huma fiċ-ċentru tal-proġett Ewropew.

2. Wara l-inkorporazzjoni tal-Karta fit-Trattat Kostituzzjonali, l-Unjoni tkun legalment obbligata mhux biss li tirrispetta dawn id-drittijiet iżda, soġġetta għall-prinċipju ta’ sussidjarjetà, li tassigura wkoll li jkunu promossi b’mod effettiv fl-oqsma kollha tal-politika (kemm interna kif ukoll esterna) li fihom hija kompetenti l-Unjoni.

3. L-attivitajiet ta’ sorveljanza biex jiġi assigurat li l-Istati Membri jadottaw l-istess metodu fl-oqsma ta’ kompetenza tagħhom ser jiżdiedu b’mod impressjonanti, l-aktar fil-kuntest ta’ Unjoni li qed tikber u li hija dejjem aktar differenti u l-isfidi l-ġodda kollha li dan ser iġib.

4. L-NGOs u l-atturi l-oħrajn tas-soċjetà ċivili għandhom rwol importanti fl-inkoraġġiment u l-protezzjoni tad-drittijiet fundamentali fl-Unjoni Ewropea kollha u biex jgħinu lin-nies isiru jafu d-drittijiet tagħhom u jeżerċitawhom b’mod sħiħ. Huwa għalhekk essenzjali li jiġi assigurat li l-livell ta’ azzjoni u impenn minn dawk l-entitajiet ikun ekwivalenti fl-Istati Membri kollha. L-appoġġ tas-soċjetà ċivili u l-promozzjoni tan-netwerking huma għalhekk essenzjali.

5. Li jiġi promoss id-djalogu bejn ir-reliġjonijiet u bejn il-kulturi differenti jista’ jitqies bħala mezz importanti għall-ġlieda kontra d-diskriminazzjoni u biex jiġu promossi d-drittijiet fundamentali, lill-ftehim reċiproku u lill-paċi.

2.2. It-triq għall-ġejjieni

L-g ħan ta’ dan il-programm speċifiku tal-programm ġenerali “Drittijiet Fundamentali u Ġustizzja” huwa li jiżviluppa b’mod sinifikanti ż-żewġ azzjonijiet preparatorji eżistenti (li jiġu inkoraġġiti d-drittijiet fundamentali u jingħata appoġġ lis-soċjetà ċivili) bl-introduzzjoni ta’ għanijiet ġodda bħall-ġlieda kontra r-razziżmu, il-ksenofobija u l-anti-semitiżmu l-aktar billi jiġi inkoraġġit id-djalogu bejn ir-reliġjonijiet u bejn il-kulturi differenti fuq livell ta’ l-UE.

L-appoġġ għas-soċjetà ċivili fejn għandhom x’jaqsmu drittijiet fundamentali se jitkabbar biex ikopri l-Istati Membri kollha, filwaqt li l-azzjoni preparatorja preżenti tkopri biss għaxar Stati Membri.

Tingħata attenzjoni speċjali għad-drittijiet li ġejjin miċ-ċittadinanza ta’ l-Unjoni, rikonoxxuti bħala drittijiet fundamentali permezz tal-Karta, l-aktar biex jingħata inkoraġġiment lill-parteċipazzjoni demokratika.

Hija ppjanata żieda sinifikanti fil-pakkett finanzjarju biex tirrifletti l-importanza dejjem akbar ta’ dawn il-kwistjonijiet u biex tagħti rispons pożittiv lill-atturi tas-soċjetà ċivili.

2.3. L- għanijiet tal-programm u l-indikaturi relatati

- Id-definizzjoni ta’ l-għanijiet ġenerali, speċifiċi u operattivi

Li jippromwovi l-iżvilupp ta’ soċjetà Ewropea bbażata fuq iċ-ċittadinanza ta’ l-Unjoni Ewropea u b’rispett għad-drittijiet fundamentali kif minquxa fil-Karta tad-Drittijiet Fundamentali. | Li jippromwovi l-Karta tad-Drittijiet Fundamentali u jgħarraf liċ-ċittadini dwar id-drittijiet tagħhom bħala ċittadini ta’ l-Unjoni u jħeġġiġhom jieħdu sehem b’mod attiv fil-ħajja demokratika ta’ l-Unjoni. | Li jappoġġja azzjonijiet li jsawru kuxxjenza. |

Li jivvaluta b’mod regolari s-sitwazzjoni tad-drittijiet fundamentali fl-Unjoni Ewropea u fl-Istati Membri tagħha, fl-ambitu tal-liġi Komunitarja, bl-użu tal-Karta tad-Drittijiet Fundamentali bħala d-dokument ta’ gwida u jikseb opinjonijiet dwar kwistjonijiet speċifiċi relatati mad-drittijiet fundamentali, meta jkun meħtieġ. | Li jipprepara rapporti jew opinjonijiet b’mod regolari dwar is-sitwazzjoni tad-drittijiet fundamentali fl-UE. |

Li jispjega l-konsegwenzi ta’ meta l-Karta tad-Drittijiet Fundamentali tiddaħħal fil-Kostituzzjoni u l-adeżjoni ta’ l-Unjoni Ewropea għall-Konvenzjoni Ewropea dwar id-Drittijiet tal-Bniedem. | Li jappoġġa l-kampanji ta’ l-informazzjoni f’dawn l-oqsma |

Li jiġġieled kontra l-anti-semitiżmu, ir-razziżmu u l-ksenofobija u jsaħħaħ lis-soċjetà ċivili fil-qasam tad-drittijiet fundamentali. | Li jappoġġja lill-NGOs u lill-korpi l-oħrajn mis-soċjetà ċivili biex itejjeb il-kapaċità tagħhom li jieħdu sehem b’mod attiv fil-promozzjoni tad-drittijiet fundamentali. Li jiġġieled kontra l-anti-semitiżmu, ir-razziżmu u l-ksenofobija billi jippromwovi għarfien aħjar u aktar tolleranza fl-Unjoni Ewropea kollha. Li jippromwovi l-paċi u lid-drittijiet fundamentali, l-aktar permezz ta’ djalogu bejn ir-reliġjonijiet u l-kulturi differenti fuq livell ta’ l-UE. | Li jkollu djalogu miftuħ, trasparenti u regolari mas-soċjetà ċivili dwar id-drittijiet fundamentali. Li jappoġġja azzjonijiet li jsawru għarfien. Li jagħti appoġġ finanzjarju għall-attivitajiet ta’ organizzazzjonijiet mhux governattivi jew entitajiet oħrajn li jsegwu interess ġenerali Ewropew. Li jagħmel studji u analiżi f’dawn l-oqsma. |

L-għanijiet kollha huma konsistenti ma’ l-għan ġenerali tal-programm ġenerali “Drittijiet Fundamentali u Ġustizzja” li jappoġġja l-iżvilupp ta’ żona ta’ libertà, sigurtà u ġustizzja.

- Il-komplementarjetà/koerenza ma’ l-istrumenti l-oħrajn

Dan il-programm ser ifittex b’mod attiv li jkun hemm komplementarjetà mal-ġejjieni ta’ l-Aġenzija tad-Drittijiet Fundamentali, mibnija fuq iċ-Ċentru Ewropew ta’ Sorveljanza tar-Razziżmu u tal-Ksenofobija, biex jiġi evitat li wieħed jidħol fuq l-ieħor u tiġi assigurata s-sinerġija.

Dan il-programm huwa kkomplementat mill-programmi speċifiċi l-oħrajn taħt il-programm ġenerali “Drittijiet Fundamentali u Ġustizzja”, b’mod partikolari l-programm speċifiku “Il-Ġlieda kontra l-vjolenza (Daphne) u l-prevenzjoni tad-droga u l-informazzjoni dwarha” li għandu l-għan li jiġġieled il-vjolenza li b’mod ċar tifforma parti mill-protezzjoni tad-drittijiet fundamentali kif stabbiliti fil-Karta, l-aktar id-dritt għall-integrità fiżika, u li jegħlbu l-użu u t-traffikar tad-droga.

Il-programmi ġenerali “Is-Sigurtà u l-Ħarsien tal-Libertajiet” u “Is-Solidarjetà u l-Amministrazzjoni tal-Flussi tal-Migrazzjoni” ser jingħataw attenzjoni speċjali għax jikkomplementaw il-programm preżenti u żgur tinkiseb sinerġija. Tingħata attenzjoni partikolari għad-djalogu ma’ l-immigranti biex jiġu inkoraġġiti t-tolleranza u l-għarfien reċiproku, u għalhekk ċittadini ta’ pajjiżi terzi jingħataw għajnuna biex jintegraw irwieħhom.

Ingħatat ukoll attenzjoni għall-programmi l-oħrajn, b’mod partikolari l-programm għax-Xogħol u s-Solidarjetà Soċjali (PROGRESS) u l-programm dwar iċ-ċittadinanza attiva, sabiex jiġi evitat li wieħed jidħol fuq l-ieħor u jiġu assigurati l-koerenza u l-komplementarjetà, b’mod partikolari f’dak li jikkonċerna l-azzjonijiet appoġġjati mill-programm preżenti li jistgħu jkollhom konsegwenzi pożittivi fil-ġlieda kontra d-diskriminazzjoni u fl-inkoraġġiment tad-djalogu bejn il-kulturi.

Matul l-implimentazzjoni tal-programmi se jsir sforz biex ikun hemm komplementarjetà, biex fejn ikun meħtieġ, jiġu kkoordinati l-attivitajiet li jsiru taħt kull wieħed minnhom.

3. L-EVALWAZZJONI

3.1. Il-lezzjonijiet meħuda minn evalwazzjonijiet intermedji/finali

Żewġ azzjonijiet preparatorji eżistenti għandhom l-għan li jippromwovu d-drittijiet fundamentali u li jappoġġaw lis-soċjetà ċivili.

L-ewwel azzjoni preparatorja dwar id-drittijiet fundamentali bħalissa qed tiffinanzja żewġ proġetti differenti: rapport annwali dwar is-sitwazzjoni tad-drittijiet fundamentali fl-Unjoni Ewropea u l-Istati Membri tagħha, ippreparat minn netwerk ta’ esperti indipendenti, u l-finanzjament ta’ proġetti bl-għan li l-persuni kollha li jgħixu fl-Unjoni Ewropea jingħataw informazzjoni dwar il-Karta tad-Drittijiet Fundamentali u li jkun promoss għarfien dwar id-drittijiet fundamentali fil-kuntest tal-Liġi ta’ l-Unjoni.

It-tieni azzjoni preparatorja għandha l-għan li tappoġġja lis-soċjetà ċivili fl-Istati Membri li daħlu fl-Unjoni Ewropea fl-1 ta’ Mejju 2004.

Ukoll jekk l-azzjonijiet preparatorji huma reċenti wisq biex jippermettu valutazzjoni xierqa, il-parteċipazzjoni entużjasta tas-soċjetà ċivili tikkonferma l-ħtieġa li jiġi stabbilit programm strutturat biex tiġi assigurata t-tkomplija ta’ dawk l-attivitajiet fuq skala akbar.

Barra minn hekk, il-kuntatti regolari miżmuma mas-soċjetà ċivili jikkonfermaw li għandu jiġi żviluppat aktar id-djalogu miftuħ u regolari ma’ l-NGOs fil-qasam tad-drittijiet fundamentali u jenfasizzaw il-ħtieġa għal aktar kampanji li jagħtu informazzjoni dwar id-drittijiet fundamentali u wkoll il-ħtieġa li jiġi inkoraġġit in-netwerking bejn l-NGOs minn Stati Membri differenti.

3.2. L-evalwazzjoni ex ante

Id-dokument ta’ ħidma tal-Kummissjoni li jippreżenta l-valutazzjoni ex ante tal-programm ġenerali “Drittijiet Fundamentali u Ġustizzja” juri kemm hi xierqa l-għażla tal-politika magħżula biex jinkisbu l-għanijiet previsti.

4. Il-Bażi legal I U R-RAġUNI FUNDAMENTALI TA’ L-ISTRUMENT TAL-POLITIKA

4.1. Il-Bażi Legali

Dan il-programm speċifiku tal-programm ġenerali “Id-Drittijiet Fundamentali u l-Ġustizzja” huwa bbażat fuq l-Artikolu 308 tat-Trattat li jistabbilixxi l-Komunità Ewropea.

Dan l-Artikolu jipprevedi li azzjoni mill-Komunità hija possibbli wkoll jekk l-ebda setgħa m’hi ddikjarata b’mod speċifiku fit-Trattat jekk l-azzjoni konċernata hija meħtieġa biex jinkiseb wieħed mill-għanijiet tal-Komunità.

L-għanijiet ta’ dan il-programm m’għandhomx bażi legali speċifika fit-Trattat, għaliex jikkonċernaw il-promozzjoni tad-drittijiet fundamentali tal-Karta b’mod ġenerali u mhux biss tal-ftit drittijiet fundamentali speċifiċi li għalihom jeżistu bażijiet legali speċifiċi. Madankollu, huma jikkontribwixxu għad-definizzjoni u għall-implimentazzjoni tal-kompetenzi u tal-politika ta’ l-UE billi jrawmu għarfien fost kulħadd fl-Unjoni Ewropea dwar id-drittjiet fundamentali tagħhom taħt il-liġi Komunitarja

Il-bażi legali proposta hija xierqa ladarba l-programm jikkontribwixxi biex jinkisbu l-għanijiet tal-Komunità.

4.2. L-azzjonijiet iddefiniti fil-programm

Huma kkunsidrati tipi differenti ta’ azzjonijiet bħal:

- Azzjonijiet speċifiċi meħuda mill-Kummissjoni, bħal studji u riċerka, stħarriġ ta’ l-opinjoni pubblika u servejs, tfassil ta’ indikaturi u metodoloġiji komuni, ġbir, żvilupp u tixrid ta’ data u statistiċi, seminars, konferenzi u laqgħat ta’ l-esperti, organizzazzjoni ta’ kampanji u avvenimenti pubbliċi, żvilupp u l-manutenzjoni ta’ siti fuq l-internet (websajts), preparazzjoni u tixrid ta’ materjal ta’ informazzjoni, appoġġ għal u amministrazzjoni ta’ netwerks ta’ esperti nazzjonali, attivitajiet ta’ analiżi, sorveljanza u valutazzjoni ;

- Azzjonijiet li jagħtu appoġġ finanzjarju għal proġetti speċifiċi ta’ interess Komunitarju skond kundizzjonijiet stabbiliti fil-programmi annwali tax-xogħol;

- Azzjonijiet li jagħtu appoġġ finanzjarju għall-attivitajiet ta’ organizzazzjonijiet mhux governattivi jew entitajiet oħrajn skond il-kundizzjonijiet stabbiliti fil-programmi annwali ta’ ħidma;

- Għotja operattiva lill-Assoċjazzjoni tal-Kunsill ta’ l-Istati u l-Ġuriżdizzjonijiet Amministrattivi Supremi ta’ l-Unjoni Ewropea li għandha għan ta’ interess ġenerali Ewropew billi tinkoraġġixxi l-iskambju ta’ fehmiet u esperjenza dwar kwistjonijiet li għandhom x’jaqsmu mal-ġurisprudemza, l-organizzazzjoni u l-ħidma tal-Membri tagħha fit-twettiq tal-funzjonijiet ġudizzjarji u/jew ta’ konsulenza, b’mod partikolari rigward il-Liġi Komunitarja.

4.3. Is-Sussidjarjetà u l-Proporzjonalità

Din il-proposta kienet maħsuba biex tirrispetta l-prinċipji ta’ sussidjarjetà u proporzjonalità stabbiliti fl-Artikolu 5 tat-Trattat tal-KE u l-Protokoll li jakkumpanjah. Sa fejn għandha x’taqsam is-sussidjarjetà, dan il-programm ma jipprovax jintervjeni fl-oqsma li jaqgħu taħt il-programmi nazzjonali żviluppati mill-awtoritajiet nazzjonali f’kull Stat Membru iżda jiffoka fuq oqsma fejn jista’ jinħoloq valur miżjud Ewropew. Għalhekk, il-maġġoranza l-kbira ta’ l-attivitajiet appoġġjati mill-programm jistgħu jitqiesu bħala komplementari għall-azzjonijiet nazzjonali u li jipprovaw jsfruttaw, sa fejn jista’ jkun, is-sinerġija minn azzjonijiet implimentati fuq livell internazzjonali u reġjonali.

F’dak li għandu x’jaqsam mal-proporzjonalità, il-proposta għal programm ġdid kienet maħsuba biex tkun kemm jista’ jkun sempliċi mhux biss fil-forma ta’ l-azzjoni – id-definizzjonijiet ta’ l-azzjonijiet fit-test leġislattiv qed jinżammu kemm jista’ jkun ġeneriċi – iżda wkoll rigward il-kundizzjonijiet amministrattivi u finanzjarji meħtieġa li ser japplikaw għall-implimentazzjoni tagħhom. Il-Kummissjoni fittxet li ssib il-bilanċ it-tajjeb bejn il-flessibilità u l-faċilità ta’ l-użu fuq naħa waħda, u ċ-ċarezza ta’ l-għan u salvagwardji finanzjarji u ta’ proċedura xierqa, fuq in-naħa l-oħra.

Jekk wieħed iqis il-linji ta’ gwida indikati fil-protokoll dwar l-applikazzjoni taż-żewġ prinċipji, jidher ċar li l-problemi li dan il-programm fittex li jegħleb għandhom aspetti li jmorru lil hinn mill-fruntieri tan-nazzjon u għalhekk dik l-azzjoni fuq livell Komunitarju tagħti benefiċċji lil hinn mill-azzjoni fuq il-livell ta’ l-Istati Membri.

4.4. Is-simplifikazzjoni u r-razzjonalizzazzjoni

Il-metodu propost ser jikkontribwixxi għall-għan ewlieni li l-istrumenti jiġu ssimplifikati, kemm f’termini legali kif ukoll amministrattivi u li l-istruttura tal-baġit titfassal b’mod aktar sempliċi. Ser iżid ukoll il-koerenza u l-konsistenza bejn l-istrumenti u jevita li jkunu dduplikati. Filwaqt li jkunu meħtieġa riżorsi umani addizzjonali biex wieħed ilaħħaq mat-tkabbir fil-futur, allokazzjoni aħjar tar-riżorsi umani tinkiseb billi ma jitkomplewx il-linji żgħar tal-baġit (li jassorbu ammont mhux proporzjonat ta’ riżorsi) u billi l-programmi eżistenti jinġabru mill-ġdid fi programm wieħed koerenti u msawwar bl-aktar mod sempliċi. Dan jirriżulta f’aktar proporzjonalità bejn l-ammont tan-nefqa u l-ispiża amministrattiva biex din tiġi amministrata.

Ir-razzjonalizzazzjoni proposta ser tkun ta’ benefiċċju wkoll għall-utent aħħari għax iżżid il-viżibilità, iċ-ċarezza u l-koerenza ta’ l-istrumenti. Il-benefiċjarji potenzjali jsibuha aktar faċli biex japplikaw għall-fondi grazzi għall-metodu standardizzat u l-armonizzazzjoni tad-dispożizzjonijiet għall-implimentazzjoni.

Il-Kummissjoni tista’ tiddeċiedi li tafda parti mill-implimentazzjoni tal-baġit f’idejn aġenziji rregolati mil-liġi Komunitarja, imsemmija fl-Artikolu 54, (2) (a) tar-Regolament Finanzarju. Dawn l-aġenziji għandhom jiġu nnominati mill-Kummissjoni skond id-dispożizzjonijiet ta’ l-Artikoli 55 u 56 tar-Regolament tal-Kunsill (KE, Euratom) Nru 1605/2002 u ta’ l-Artikolu 37 tar-Regolament tal-Kummissjoni (KE, Euratom) Nru 2342/2002. Il-Kummissjoni għandha tanalizza kemm huma konformi mal-prinċipji ta’ l-ekonomija, l-effikaċja u l-effiċjenza. Qabel ma tipproċedi biex timplimenta d-delegazzjoni, il-Kummissjoni għandha tassigura ruħha, permezz ta’ valutazzjoni minn qabel, li l-ħolqien ta’ l-aġenziji huwa konformi ma’ amministrazzjoni finanzjarja tajba.

L-istrument il-ġdid propost isegwi t-triq li ġiet stabbilita mill-Kummissjoni f’dak li jirrigwarda l-isfidi politiċi u finanzjarji sa mill-2007 ’il quddiem. L-intenzjoni hija li l-istrumenti eżistenti jiġu kkomplementati, issimplifikati u razzjonalizzati u li tiġi assigurata l-flessibilità meħtieġa biex jiġu ffaċċjati għanijiet ġodda u jkun hemm adattament mingħajr problemi għall-qafas legali l-ġdid, li jiġi stabbilit ladarba jidħol fis-seħħ it-Trattat Kostituzzjonali.

5. L-IMPLIKAZZJONIJIET TAL-BAġIT

Il-programm ġenerali “Drittijiet Fundamentali u Ġustizzja” għall-perjodu 2007 – 2013 se jiġi jiswa EUR 543 miljun; il-programm speċifiku preżenti ser jingħata dawn l-ammonti li ġejjin: EUR 96.5 miljun.

2005/0038 (CNS)

Proposta għal

DEĊIŻJONI TAL-KUNSILL

Li tistabbilixxi għall-perjodu 2007-2013 il-programm speċifiku "Drittijiet Fundamentali u Ċittadinanza" bħala parti mill- programm Ġenerali "Drittijiet Fundamentali u Ġustizzja "

IL-KUNSILL TA’ L-UNJONI EWROPEA,

Wara li kkunsidra t-Trattat li jwaqqaf il-Komunità Ewropea, u b’mod partikolari l-Artikolu 308 tiegħu,

Wara li kkunsidra il-proposta mill-Kummissjoni [35],

Wara li kkunsidra l-opinjoni tal-Parlament Ewropew [36],

Wara li kkunsidra l-opinjoni tal-Kumitat Ekonomiku u Soċjali Ewropew [37],

Wara li kkunsidra l-opinjoni tal-Kumitat tar-Reġjuni [38],

Billi:

(1) L-Artikolu 6 (1) tat-Trattat dwar l-Unjoni Ewropea jgħid li l-Unjoni hija mwaqqfa fuq il-prinċipji tal-libertà, tad-demokrazija, tar-rispett għad-drittijiet tal-bniedem u tal-libertajiet fundamentali u fuq is-supremazija tad-dritt, prinċipji li huma komuni għall-Istati Membri kollha.

(2) L-Artikolu 6 (2) tat-Trattat dwar l-Unjoni Ewropea jgħid li l-Unjoni għandha tirrispetta d-drittijiet fundamentali, kif iggarantiti mill-Konvenzjoni Ewropea għall-Protezzjoni tad-Drittijiet tal-Bniedem u tal-Libertajiet Fundamentali u kif jirriżultaw mit-tradizzjonijiet kostituzzjonali komuni għall-Istati Membri kollha, bħala prinċipji ġenerali tal-liġi Komunitarja.

(3) Il-Karta tad-Drittijiet Fundamentali ta’ l-Unjoni Ewropea, li tnediet fis-7 ta’ Diċembru 2000, tħaddan il-valuri fundamentali li fuqhom hija msejsa l-Unjoni Ewropea[39].

(4) Kif jingħad fil-Programm ta’ The Hague adottat mill-Kunsill Ewropew fil-laqgħa tiegħu fi Brussell fl-4 u l-5 ta’ Novembru 2004, l-inkorporazzjoni tal-Karta fit-Trattat li jistabbilixxi Kostituzzjoni għall-Ewropa u l-adeżjoni għall-Konvenzjoni Ewropea għall-Protezzjoni tad-Drittijiet tal-Bniedem u tal-Libertajiet Fundamentali ser iqiegħed lill-Unjoni Ewropea taħt obbligazzjoni legali li tassigura li, bla ħsara għall-prinċipju ta’ sussidjarjetà, fl-oqsma kollha ta’ l-attività tagħha, id-drittijiet fundamentali mhux biss jiġu rispettati iżda jiġu promossi b’mod attiv.

(5) Fil-Komunikazzjoni tagħha lill-Kunsill u lill-Parlament Ewropew dwar l-Artikolu 7 tat-Trattat dwar l-Unjoni Ewropea[40], il-Kummissjoni tenfasizza l-importanza tar-rwol li għandha s-soċjetà ċivili kemm fil-protezzjoni kif ukoll fil-promozzjoni tad-drittijiet fundamentali; għalhekk il-Kummissjoni għandha tistabbilixxi djalogu regolari mas-soċjetà ċivili.

(6) Il-Kummissjoni tenfasizza l-importanza ta’ l-informazzjoni u tal-komunikazzjoni fejn għandhom x’jaqsmu d-drittijiet li ċ-ċittadinanza ta’ l-Unjoni Ewropea tagħti liċ-ċittadini biex ittejjeb l-għarfien tagħhom tad-drittijiet tagħhom u tipprovdihom b’aċċess faċli għal informazzjoni li wieħed jista’ joqgħod fuqha.

(7) F’Novembru 2004 il-Kunsill Ewropew għaraf l-importanza tal-komunikazzjoni biex il-persuni kollha jitressqu qrib il-proġett Ewropew billi tiġi mħeġġa ċittadinanza attiva.

(8) L-Assoċjazzjoni tal-Kunsill ta’ l-Istati u l-Ġuriżdizzjonijiet Amministrattivi Supremi ta’ l-Unjoni Ewropea tippromwovi skambji ta’ fehmiet u esperjenzi dwar materji li jikkonċernaw il-ġurisprudenza, l-organizzazzjoni u l-ħidma tal-Membri tagħha fit-twettiq tal-funzjonijiet ġudizzjarji u/jew ta’ konsulenza tagħhom, b’mod partikolari rigward il-Liġi Komunitarja u għalhekk għandha għan ta’ interess ġenerali Ewropew.

(9) It-Trattat ma jipprovdix setgħat minbarra dawk taħt l-Artikolu 308 għall-adozzjoni ta’ din id-Deċiżjoni.

(10) Għandhom ukoll jittieħdu miżuri xierqa għall-prevenzjoni ta’ irregolaritajiet u frodi u għandhom jittieħdu l-passi meħtieġa biex il-fondi mitlufa, imħallsa ħażin jew użati b’mod mhux korrett jiġu rkuprati.

(11) Din id-Deċiżjoni tistabbilixxi qafas finanzjarju għat-tul kollu tal-programm, li għandu jkun il-punt ewlieni ta’ referenza għall-awtorità tal-baġit fis-sens tal-punt 33 tal-Ftehim